Zoramen txuri-urdina Ordizian

Realeko jokalariek Ordiziako Altamira futbol zelaian egin dute azken entrenamendua. Ordiziako Kirol Elkarteak 75 urte betetzen ditu aurten, eta horren harira antolatu dute saioa.Ez da erraza izaten bakoitzak bere idoloa metro gutxira izan eta harengana hurbiltzeko gogoari eustea. Eta horixe gertatu zen atzo Ordiziako Altamira futbol zelaian. Ordu eta erdiko entrenamenduari amaiera ematera zihoazen Realeko jokalariak, eta ohiko luzaketak egiteari ekin zioten. Bat batean, eta espero gabe, inguruan zeuden ehunka ikasle eta afizionatuak korrika hasi ziren haien idoloen firmaren eta argazkiaren bila. Metro gutxira gelditu zituzten, oraindik ere entrenamendua ez baitzuten amaitu jokalari txuri urdinek. Pare bat minutu igaro ostean, baina, hasi zen festa zelai gunean. Posterrak eta kamisetak sinaduraz josi zituzten ikasleek, eta denek nahi izan zuten argazki selfie bat lortu haien gustuko jokalariarekin.Goizetik harmailak Realaren aldeko oihuez josi ziren. Ia 800 ikasle inguratu ziren entrenamendu saioa ikustera. Eguzkia lagun izanik, giro apartaz gozatzeko aukera izan zuten hurbildu zirenek.75. urtemuga ospatuzOhiko entrenamendu saioa hasi aurretik, Juanbi Erauskin Ordiziako Kirol Elkarteko presidenteari oroigarri bat eman zioten. Aurten Ordiziako Kirol Elkarteak 75 urte bete ditu, eta Realaren entrenamendu saioa urtemugako festen baitan dago. «Duela 25 urte Realak Evertonen aurkako partida jokatu zuen, Altamirako zelai honetan», oroitu zuen presidenteak. Egun, ordea, horrelako partida bat antolatzea «oso zaila» dela adierazi du; alde batetik, kostu ekonomikoa handia delako, eta bestetik, Ordiziako futbol zelaia belar artifizialekoa delako, eta Realak ez du horrelako zelaian partidarik jokatzen, bai, ordea, entrenamendua egin. Oso pozik agertu zen ekitaldiarekin, eta baita Ordiziako elkarteak urte hauetan izan duen garapenaz ere. «310 bat pertsona izango dira gaur egun Ordiziako Kirol Elkarteko kide», adierazi zuen. Bere hitzetan, gertaera garrantzitsua da Realak entrenamendua Ordizian egitea, eta gogorazi zuen hurrengo asteetan ere izango direla hainbat ekitaldi. Esaterako, datorren ostegunean Kirolez blai deituriko mahai ingurua egingo dute bosgarren eta seigarren mailako ikasleei zuzendua. Bertan, Goierriko puntako kirolariak izango dira, hala nola, Alazne Furundarena korrikalaria eta Iker Irribarria pilotaria.Egindako lanaz, harro«Elustondo, Elustondo» oihuak ere entzun ziren atzokoan. Goierritarra etxean entrenatzen ari zen, eta nabari zen jendearen babesa. Beasaindarra izanda ere, pozik zegoen Ordizian zegoelako: «Familia badut Ordizian, eta oso gustura sentitzen naiz hemen», azaldu zuen. Ia arnasa hartzeko tarterik gabe, baina irribarrea galdu gabe aritu zen sinatzen. Izan ere, asteburuan Bartzelonaren aurkako partidan hiru puntuak eskuratu zituzten txuri urdinek. «Munduko talde onenetarikoa da Bartzelona, eta haren aurka irabazita beste modu batean hasten da astea», adierazi zuen Elustondok.


Ardoa, minagre

Sarako Joanes Etxeberrik, gauzak modu ilunean eta era desegokian azaltzen ibiltzea irudikatzeko, honela idatzi zuen hamazortzigarren mendean: “Arnoa kridatzen dute, eta minagrea saltzen”. Hau da, ardoa aldarrikatu, eta, haren ordez, ozpina eman.

Segitzen du Etxeberrik bere irakurketarekin: “Sugearen propietatea dute (ardo-saltzaile horiek): sugeak xistuz dagoela ausikitzen du”. Hartara, txirulari txerrena, delako suge hori.

Exeberriren narrasti musikaria kiribildu zitzaidan lepora lehengo batean, enkarguak egiten ari nintzela, erosgaien etiketak irakurtzen nenbilenean. “Gure” ardoen jatorri-izendapenak leitzen niharduen: Rioja, Rioja alavesa, Errioxa arabarra, Navarra... Eta horretan, letagin bik heldu zidaten.

Direnak eta ez direnak omen dauzka salgai merkatuak; baina, nik etxekoak nahi etxerako, eta aurkitu ez. “Gure” ardoak ez baitaki euskaraz... Ingeles hutsezko etiketak aurkitu nituen. Gaztelania hutsezkoak. Hizkuntza horien nahasturan oinarritutako elebidun erdaldunak. Baina, euskarazkorik ez.

Edarien etiketetatik informazio baliagarria –anekdotikoa baino, argigarria eta beregaina–euskaraz jaso nahi baldin banuen, txakolina eros nezakeen, sagardoa, garagardoa... baina ardo beltz arabarrik ez, ezta ardo gorri nafarrik ere. Non daude? Ala, ez dago?

Lehiakortasunezko norgehiagokaren barruan, merkatu-esparru jakin bat eskuratu nahi dute “gure” ardogileek. Diotenez, leku propio bat nahi dute, berezia eta bereizia: haien ardoa den lekukoa delako eta egiten den moduan egiten delako. Araba aipatzen dute batzuek, euren autoretzaren giltzarri. Nafarroa beste batzuek. Baigorri.

Araba, Nafarroa... euskara tanta bat etiketaren batzuetan; euskara batere ez etiketa askotan eta askotan. Salbuespenak ba omen dira; baina, salbuespen. Arabako eta Nafarroako ardogile horiek nora begira jarrita dauden ez nuke publikoan esan gurako....

Ekonomia-arrazoi bat da lekukotasunaren errebindikazioa. Logiko, zilegi eta beharrezkoa. Merkatua dute jomugan enpresa txiki eta handi horiek, kutxa erregistratzaileari so bizi baitira. Horretara dator autoretzaren aitortza etiketan atxikitzea. Eskertzekoa da, bestalde, zer nondik datorren azaltzea.

Baina informazio-ohar izateaz gain, etiketak badira, izan, irudi, erakusleiho, seinale, lorratz... ia-ia pasaporte. Nortasun-agiri.

Gauza serioa dira publikoari erakusten zaizkion dokumentuak, administrazioek bermatu behar dituzte bertako adierazpenen egiatasuna eta egokitasuna. Eta euskarak, lekurik ez etiketa, irudi, erakusleiho, seinale, lorratz eta nortasun-agiri horietan... Ardo onak galtzeko eta ozpintzeko lehen urratsa, hortxe.


Hegazkin txiki batek kable bat hautsi eta argirik gabe utzi du Irun

Istripua Elatzeta mendi inguruan gertatu da, Ventas auzoan.

Fumigazio lanetan ari zen hegazkin txiki batek ezbehar bat izan du eta kable elektriko bat hautsi du Irunen. Ondorioz, Iberdrolako 960 bezero argindarrik gabe gelditu dira.

12:40an gertatu da Elatzeta mendi inguruan, Ventas auzoan. Oiakineta baserri pareko linea elektrikoko klabe bat hautsi du hegazkinak.

Gertaerak ez du aparteko gorabeherarik eragin eta hegazkin txikiak ondoren Hondarribiko aireportuan lur hartu du, Herrizaingo Sailak adierazi duenez.

Iberdrolak segituan konpondu die matxura bezeroen % 97ri, eta 50 ingururi argindarra bueltatzeko lanetan ari dira.


Arkitekto mental baten paranoia kronikoak

Izenburuak dira biak. Aizkorak zorroztu musika taldearen bigarren diskoa da Arkitekto mental baten paranoia kronikoak.

Hiru kideak, Ander, Mikel eta Alain, argibideak ematen.

Izenburuak dira biak. Aizkorak zorroztu musika taldearen bigarren diskoa da Arkitekto mental baten paranoia kronikoak.Hiru kideak, Ander, Mikel eta Alain, argibideak ematen.

Ilustrazioa Eñaut Aiartzaguenarena da


Sanferminak Urretxuko Juan de Lizarazu aretoan

Carlos Mediavilla argazkilari urretxuarrak sanferminei buruzko erakusketa irekiko du gaur, 19:00etan, Juan de Lizarazu aretoan. Bisitariak Iruñeko festetan murgilduko dira, Mediavillaren eskutik.Carlos Mediavilla argazkilari urretxuarrak Iruñeko San Fermin jaiak maite ditu eta festa horiek bere herrira ekartzea erabaki du: sanferminetan ateratako argazkiekin erakusketa ireki behar du gaur, 19:00etan, Juan de Lizarazu aretoan.Hilaren 23ra arte, Juan de Lizarazu aretoan sartzen direnek munduko festa ospetsuenen zurrunbiloan murgilduko dira. Izan ere, Mediavillak sanferminak primeran ezagutzen ditu eta argazkilari bikaina da: sanferminekin lotutako hainbat lehiaketa irabazi ditu. Gainera, sanferminetako musika jarriko du.Bisitariak Iruñeko alde zaharrean daudela sentituko dute, baina zezen batek harrapatzeko arriskurik gabe eta txiza usainik gabe.Mediavillak 28 argazki jarriko ditu. Guztiak tamaina handikoak. 25 irudi 50×70 zentimetro-koak dira eta beste hiru handiagoak. Horietako bat, erraldoia. Zezen plazan ateratako argazki horrekin sanferminetako argazki lehiaketa nagusia irabazi zuen eta irudia Gaztelu plazan egon zen ikusgai urtebetez.Erakusketan entzierroa, parranda giroa, balkoiak, txupinazoa, La Mañueta txurro denda, Gaixoa ni ekitaldia, zezenketak… ere ageri dira. «Entzierroan korrikalarien keinuak eta begiradak harrapatzea gustatzen zait. Txupinazoko argazkiek ere indar handia dute. Bestalde, zezenketetako argazkiak difuminatu egiten ditut, odola gorroto baitut», azaldu du.Aurtengo planaAurten ere, egunero joango da sanferminetara. Dagoeneko erabaki du nondik aterako dituen biharko txupinazoko argazkiak. «Goizean goiz udaletxe azpiko estatua baten atzean jarriko naiz. Estatua horren eskua tripode bezala erabiliko dut».Entzierroan ere argazki berezi bat ateratzeko asmoa du. «Kamera hesian utziko dut eta argazkia urrutiko agintearekin aterako dut. Nire asmoa zezenaren argazkia behetik gora ateratzea da. Urrutiko agintea duen kamerari esker, bestela atera ezin daitezkeen argazkiak ateratzen ditugu. Santa Isabel jaietan, adibidez, kamera aldareko eskai- leretan jarri nuen. Dantzariak niri dantza egiten ari zirela dirudi».Pilota txapelketako finalera eta errekortadoreen txapelketara ere joateko asmoa du. Mediavillak sanferminak maite ditu eta iruindarrek Mediavilla eta bere argazkiak maite dituzte. Lehiaketa asko irabazi ditu eta horrek ate asko ireki dizkio. Iruñean lortu duen ospeari esker, toki onenetan argazkiak ateratzen uzten diote.Gainera, lagun asko egin ditu. «Modu onean eskatuz gero, jendeak ateak irekitzen dizkizu. La Mañueta txurro dendakoak, adibidez, oso ondo portatzen dira. Familia horretako kideek urtean zehar beste lan batzuk dituzte eta txurroak sanferminetan bakarrik egiten dituzte». Mediavillaren argazkiko txurroek itxura bikaina dute. Usaindu egin daitezke ia. Gora San Fermin!


Gernikako Akordioaren aurkezpena Usurbilen

Gernikako Akordioaren aurkezpena, urtarrilaren 2an Usurbilen


Aitzol Iriondo euskal presoaren lagunek istripua izan dute

Etxerat-ek berri eman duenez, Moulins-Yzeurera (Frantzia) bidean izan zuten ezbeharra ostiral gauean. Ez zen inor zauritu, eta bisita egin ahal izan zuten. Protestara deitu dute Etxerat-ek eta Sarek.

Moulins-Yzeureko (Frantzia) espetxera bidean izan zuten auto istripua Aitzol Iriondo euskal presoaren lagunek, Etxerat-ek berri eman duenez, Montluçonetik gertu —Euskal Herritik 620 kilometro ingurura—. Bost ordu eta erdi zeramatzaten bidaian, eta espetxera iristeko ordubete inguru falta zitzaiela izan zuten ezbeharra, baina kalte larririk izan ez zutenez, bidaiarekin jarraitu ahal izan zuten. Iriondo 2008an atxilotu zuten, eta 20 urteko zigorra ezarri zioten 2013an. Duela bi urte, berriz, hamabi urteko beste zigor bat ezarri zion Parisko Auzitegi Kriminalak.

Etxerat-ek gogora ekarri duenez, sei istripu izan dituzte aurten euskal presoen senide eta lagunek. 13 pertsona izan dira kaltetuak, tartean, 23 hilabeteko haur bat. "Onartezina da euskal preso politikoen senide eta lagunen kontrako mendeku eta txantaian oinarritutako politika oraindik martxan egotea", salatu du senide eta lagunen elkarteak, eta mobilizaziora deitu ditu herritarrak.

Astelehenean, Iruñean egingo dute elkarretaratzea, 20:00etan, Espainiako Gobernuaren ordezkaritzaren aurrean. Bilbon eta Gasteizen, 19:30ean elkartuko dira asteartean, hurrenez hurren, Arriaga plazan eta Andra Mari Zuriarenean. Azkenik, asteazkenean, Donostiako Bulebarrean egingo dute elkarretaratzea, 19:00etan.

Sareren protesta, gaur

Sarek ere elkarretaratzea egingo du gaur, Lasarteko Zabaleta auzoko jaietan, 21:00etan. Bertsolarien saioa amaitu ondoren egingo dute protesta, "sakabanaketa politikaren amaiera eskatu eta preso guztien berehalako Euskal Herriratzea" eskatzeko.


Finalistak Durangon erabakiko dira

Sanfaustoetan zesta protagonista izango da Durangon. Bihar ligaxkako azkenaurreko jardunaldiari dagozkion partidu bi jokatuko dituzte Ezkurdi Jai-Alai pilotalekuan. Astelehenean eta martitzenean lehen lau sailkatuak lehiatuko dira, finalera sartzeko borrokan.

Biharko jardunaldia 22:00etan hasiko da. Lehenengo partiduan Forondak eta Lópezek Baronioren eta Enbilen kontra jokatuko dute. Azken hauek partidu ederra jokatu zuten joan zen astelehenean Alberdi IIaren eta Arriagaren kontra. 23-29 galtzen zihoazen eta irabaztea lortu zuten. Foronda eta López ere sasoiko daude; orain arte jokatutako bi partiduak irabazi dituzte eta sailkapenean bigarren daude, Egiguren IIaren eta Felixen atzetik. Puntuetara berdinduta, sei tantoko aldea dago bikote bien artean.

Ondoren, Lander-Alliez bikoteak Alberdi IIak eta Arriagak osatutakoaren kontra jokatuko du. Lehenengoek ederto jokatu zuten joan zen igandean eta García eta Hernández menderatu zituzten. Bigarrenek irabazi beharra dute, kanpoan geratu nahi ez badute.

Astelehenean, 17:00etan hasita, finalerdietako lehenengo partidua jokatuko dute ligaxkan lehenengo eta laugarren geratu direnek. Asteartean, 17:00etatik aurrera, ligaxkako bigarren eta hirugarren bikoteak izango dira aurrez aurre. Finala Markinako pilotalekuan jokatuko dute ostegunean, 22:00etan.


Euskal estatuaz galdeketak egingo dituzte 34 herritan ekainaren 5ean

Goierrin, Debagoienean, Aramaion, Azpeitian eta Ispasterren egingo dituzte estatus politikoari buruzko herri galdeketak. Ia 150.000 herritar deituko dituzte bozkalekuetara. Galderak, herriak eta biztanle kopuruak, albiste barruan, mapa interaktibo batean.

"Erabakitzen hasi gara". Gure Esku Dago erabakitzeko eskubidearen aldeko dinamikak agerraldia egin du Donostiako Zurriola hondartzan, eta bertan jakinarazi dute ekainaren 5ean batuko dituztela ekainean egitekoak ziren galdeketak.

Espainiako Gorteetarako bozak ekainaren 26an izanda, kanpainan zehar ezin ziren egin herri galdeketak. Ekainaren 12an eta 19an ziren galdeketa gehienak egitekoak, baina antolatzaileek erabaki zuten guztiak asteburu bakarrean batu eta data aurreratzea: ekainaren 5ean izango dira beraz.

Diman eta Bakaikun ere egitekoak ziren galdeketak; horiek azarora atzeratuko dituzte. Dinamikako bozeramaileek adierazi dute datozen bi urteetarako ere olatu gehiago espero direla. "Euskal Herri osoan ari gara urratsak egiten".

Herri eta eskualde hauetan egingo dituzte galdeketak:

Ispaster: Galdera: Nahi al duzu Euskal Estatu subirano bateko herritarra izan? Biztanleak: 705

Azpeitia Galdera: Nahi al duzu izan euskal estatu independente bateko herritar? Biztanleak: 14.822

Debagoiena Gipuzkoako 8 udalerri eta Aramaio (Araba) Galdera: Nahi al duzu izan euskal estatu independente bateko herritar? Biztanleak: 64.325

Goierri Galdera: Nahi duzu euskal estatu burujabe bateko herritarra izan? Biztanleak: 67.670


Telematikoki egingo den gaurko udalbatzarra, zuzenean ikusi ahalko da

Covid-19aren eraginez, telematikoki egingo da apirilari dagokion eta gaurko (apirilak 30) deitua dagoen udalbatzaren osoko ohiko bilkura. Usurbilgo Udalak Youtuben duen "Usurbil Udala" izeneko kanalaren bidez zuzenean ikusi ahalko da, arratsaldeko 18:00etan hasita.

Ohiko hitzordua izango du baina ezohiko izaera. Covid19-aren eraginez, etenda zeuden udalbatzaren osoko bilkurak orain arte. Baina etenaldia amaitu da. Martxoari zegokion udal ordezkarien osoko bilkura bertan behera geratu bazen ere, apirilari dagokiona egingo dutela iragarri du Usurbilgo Udalak.

Ohi bezala, hilabeteko azken ostegun honetan izango da, apirilaren 30ean. Arratsaldeko 18:00etan. Baina bizi dugun egoerak behartuta, ezohiko izaera izango du; telematikoki egingo da. Udaletik ohartarazi dutenez, "Jitsi Meet plataformaren bidez elkartuko dira Usurbilgo udalbatzako zinegotziak eta zuzenean ikusteko aukera izango da". Plenoa zuzenean segi nahi baduzue, Usurbilgo Udalak Youtuben duen kanalean sartu beharko zarete, "Usurbil Udala" izenekoan "eta bertan agertuko da zuzenekoaren irudia. Hala ere, plenoa hasi baino minutu batzuk lehenago, Facebook eta Twitter bidez zabalduko da lotura zehatza, klik bakarrean ikusi ahal izateko".

Udalbatzarra zuzenean ikusi ezin duenak lasai, emisio hau aipatu udalaren Youtubeko kanalean gordeta geratuko da, eta honenbestez, nahi duzuenean eskura izango duzue.

Segidan duzue udal taldeek ahotan hartuko dituzten gaiak; iazko ekitaldiaren likidazioa, Arau Subsidiarioak, HOBEKI elkartera atxikitzea, Udalaren eta Garbitaniaren arteko hitzarmena, Udala eta NOAUA! K.E.-ren arteko hitzarmena edota Tolosaldea-Sahararekin elkarteari mikrobusaren dohaitza ere mintzagaien artean izango dute.

UDALBATZARRAREN OSOKO BILKURA

Eguna: apirilak 30, osteguna.

Ordua: 18:00.

Tokia: udal aretoa (telematikoa).

Oharra: zuzenean ikusi ahalko da "Usurbil Udala" Youtuberen kanaletik.

Gai zerrenda:

1.- Aurreko bilkuretako akten onespena:

* 2020/01/29ko ezohiko bilkura.

* 2020/02/27ko ohiko bilkura.

* 2020/03/09ko ezohikoa bilkura.

2.-Alkatetzako dekretu hauen berri ematea: 2020ko otsailaren 25etik apirilaren 24ra (2020/0138-2020/0256).

3.- 2019 ekitaldiko likidazioaren komunikazioa.

4.- Hiri Antolamenduko Arau Subsidiarioetako A-59 (Ugartondo) Eremuko EQ.01 partzelako zuzkidura- ekipamendua gauzatzeko Udala eta eremuko Hitzarmen-batzarraren arteko hitzarmena onartzea (Esp. zk. : HZ.02/2020-0126).

5.- Hiri Antolamenduko Arau Subsidiarioetako A-83 (Oroitzapena) eremuko Antolamendu Xehatuaren Aldaketa hasieraz onartzea eta jendaurrean jartzea (Esp. zk. : HZ.01/2020-0073).

6.- Fermindegi herri-bideko (22. herri-bidea) lehen 125 metroko zatia (4. poligonoa 209. partzela onibarraren mugakidea dena), errepidea eta Fermindegi baserriaren arteko zatia, permutatzea (Esp. zk. : HZ.06/2019-0317).

7.- HOBEKI, hondakinen kudeaketa hobetzeko Euskal Herriko toki erakundeen elkartera atxikitzea (Esp. zk. : HZ.02/2020-0091).

8.- Udalaren eta Garbitania Zero Zabor SL sozietatearen arteko harremana egituratzeko hitzarmena eta 2020ko Jarduera Plan Orokorra onartzea (Esp. zk. : HZ.02/2020-0093).

9.- Usurbilgo Udalaren eta Noaua!ren arteko hitzarmena onartzea (Esp.zk. :KE.02/2020-0046).

10.- Tolosaldea-Sahararekin elkarteari mikrobusaren dohaitza (Esp. zk. : ID.04/2019–0299).

11.- Galdera-eskaerak.


'Kalezinie' antolatu du Zapaburuk

Datozen eguenetarako zine zikloa antolatu du Zapaburu Konpartsak.

Santa Ana plazan proiektatuko dituzte filmeak. Ekainaren 21ean, Los edukadores eskainiko dute; ekainaren 28an, Comprar, tirar, comprar dokumentala; eta uztailaren 5ean, La Ola filma.


Damaskok ontzat jo du Errusiaren eta AEBen arteko «hurbilketa»

«Indarkeria eta terrorismoa» geldiarazteko lan egitea exijitu dio Damaskok Washingtoni

Siriako Gobernuak ontzat jo du AEBen eta Errusiaren arteko «hurbilketa», bi herrialde horiek Siriako gatazka konpontzeko nazioarteko konferentzia bat proposatu dutela eta. Hala ere, Damaskok ez du balorazio sakonik egin horren inguruan, eta ez du bere jarrera zein izango den argitu. AEBei, baina, «sinesgarritasuna» irabazteko baldintza bat ezarri die: «Indarkeria eta terrorismoa geldiarazteko bere aliatuen aurrean ahalegin serioak egitea», adierazi du Atzerri Ministerioak Sana agentzia publikoan argitaratutako ohar batean. Elkarrizketa politikoa hasteko lehen pausoa «terrorismoa» gelditzea dela esan du Damaskok, eta AEBei eskatu die talde armatuen finantzazioa geldiarazteko lan egin dezatela.

AEBek eta Errusiak hil honetan bertan egin nahi dute bake konferentzia. Arabiar Ligak Siriako Gobernuari eta oposizioko taldeei eskatu die haien jarrera berehala argitzeko. NCSROF Siriako Iraultzaileen eta Oposizioaren Koalizio Nazionalak herenegun adierazi zuen Baxar al-Assad Siriako presidentearekin edo haren hurbilekoekin ez zela elkarrizketara eseriko. Al-Assaden etorkizunaren inguruan, John Kerry AEBetako Estatu idazkariak ez zuen ezer zehaztu nahi izan Moskun konferentziaren proposamena aurkeztu zutenean, baina atzo esan zuen trantsiziorako gobernu batean Siriako presidenteak ez duela «tokirik» izango. Txinak, berriz, adierazi du Moskuren eta Washingtonen proposamenaren alde «gogotsu» lan egingo duela.

Al-Assad eta Hezbollah

Israelen erasoaren ondotik, Siriako Gobernuak eta Hezbollahek elkarren aliantza sendotu dute. Al-Assadek esan du Hezbollahi «edozer» emateko prest dagoela, Libanoko miliziak eman dion babesagatik. Israelen aurkako borrokan Hezbollah «eredugarria» dela esan dio Al-Akhbar egunkariari. Hassan Nasrallah Hezbollaheko buruak esan du, berriz, Siriak «arma bereziak» emango dizkiela, eta Damaskori Golango gainak berreskuratzen laguntzeko prest agertu da.


Izanaren izarra, non?

Harrigarri gertatzen zait komunikabideak, egun, jendea lilurakeriaz nola nahasten saiatzen diren. Bada interes berezirik bonbardaketa mediatikoaz gizabanako ororen iritzia isilarazteko. Garbi dago ez digutela pentsatzen ikusi nahi, izan ere, pentsatzeak berak ezbaia sortzeaz gain, irudimena eta sormena lantzen jar dezake gizakia, eta asko sentitzen direnen interesetarako premiazko ariketa hori arriskutsua izaten da.

Joxan Artzek bere olerki batean dion bezala, «Egun, zernahitarako, jo ta hautsi, /su ta erre, hausteko eta erretzeko/badago ausarkeriarik, erruz, sobera… ausarkeriarik bai, baina ez ausardiarik /nork bere bidea, /bere berea duen bide xumea /ttapa-ttapa azken muturreraino egiteko;» neuk ere horrela pentsatzen dut nahi gaituztela, ausarkeriaz beteta, hau eta hura esateko, gure artean borrokatzeko, nahastuak zein bananduak izateko, sortzen ditugun sesio, liskar eta bestelakoen aitzakia dela eta, kontrolaren morrontza ezartzeko, alegia, izua aipatu eta balizko arriskuak sortuz kontrola gero eta estuago egiteko. Zein abilak diren!

Beldurraren ezinak eta ezinaren beldurrak hain maite dute elkar, oinarri ahulekoak badira ere, beroietaz baliatzen direla pertsona askotxo haien boterea areagotzeko. Gezurra, iraina, azalkeria hain dira nabarmenak guztiok honako jokoa errenta ez dela jakin arren, itsukeriaren itsukeriaz morroi izaten jarraitu nahi dugula, ezinaren morroi makur, behin eta berriz, ez garena izanez, ezintasuna bidelagun hartuz, aske garenaren aldarrikapena eginez, eta gure kaiolatxoetan gure buruak kondenatuz.

Artzek dion bidea egitea ez da erraza, ausardia eskatzen du, baina ez lau haizetara ausardia ezagutarazteko, baizik eta isilik, munduratu ginenetik, sortzeko eta izateko emana izan zaigun talentuaren aurkikuntza eginez. Gezurra dirudi, baina gure barruak arakatuta eta barnera gehixeago begiratuta, izateko jaioak garela ohartuko ginateke, eta izateko modu bakarra, atsegin biziz, grinez eta gogobiziz egiten duguna eginez bakarrik lor genezake. Hargatik, geuk elikatzen dugun sistemak behar gaitu, ez izateko, ez sortzeko, ez pentsatzeko, tentel hutsak izanez txontxongilo bilakatzeko.

Zer egin? Zeri ekin? Hori da norberak bakarrik egin beharreko bidea, hau da, sortze-bidean bakoitzak bihotza gidari duela bide horrexen taupak sentitu, maite den huraxe zaindu, besarkatu, magaldu, norberaren pentsaeraz, egite onez bakarrik egiten dakiena egiazki, taxuz eginez, ez beste inork, ez estatuak, alderdiak, komunikabideek diotenaren katera makurtuz, norberak bakarrik, Artzek dion bezala, tapa-tapa bide eginez, eta bidean topatutako beste bidariekin esperientziak eta bizipenak partekatuz, haiekin ikasiz, sentituz, maitatuz, elkar hartuz. Hor dago herrigintza, auzolana, mundua eta unibertsoa, ez gehiago, eta bakoitzak, bere eremuan maite duena, zinez barrutik izanarazten duen huraxe egiten jardungo ba-lu, beste kuku batek joko liguke.

Izanak bere izarra du eta izar hori ez dago urruneko esperantza itsuetan, ez, aipaturiko izarra bihotzean dago, eta maite eta sentitzen duzun horretan aurkituko duzu, gainera, gogobiziz bizi duzunaren jakile bakarra zu zarenez, zeuk egin beharreko bidea izango da. Biziak bere zentzu osoa hartzen du maite duzuna topatzen duzunean, hain zuzen, maite duzun hark egiten baitzaitu Biziaren maitale, maitasunez bizi baituzu zaren hori.

Beraz, zertan zabiltza? Egin zaitez zure izarraren astronomo, aurkitzaile, bestela, asto+nomo izaten jarraituko duzu. Zure izarra ezagutuz, haren garra bizituz pozik egongo zara, ingurukoak ere poztuko dituzu, eta zeu zeurean izanez, sortuz, imajinatuz, inguruak ere eraldaketa horren bilakaera izango du.

Arakatu zuregan, ikus zure bi-hotzak zer esaten dizun, aztertu zure barrua, ez etsi, eutsi premiazko jardunbide eder horretan, urte honek berea emango du, azkenetan da, eta hurrengo urtea lehertzear dago, zuhaitzetako kimuak bezala. Izan eta bizi, sentitu zure taupak bizikiro lehertzen, zu zaren bizia kimutzen, eta gogoratu, maitatzeko ausardia zinez baduzu, lortuko duzu zure helburua, ziur. Mentura horretan zorte on, eta jaso, aldez aurretik, besarkada estua.


39 konpostagailu banatu dira Hernanin

eta ikastaroa antolatu da erabiltzen ikasteko

Ikastaroa konpostagailua eskuratu dutenentzat da eta asteazkenean egingo dute, arratsaldeko 18:30etan Biterin. Urtarriletik aurrera konpostagailu gehiago banatuko dituzte.

SAN Markos Mankomunitatea kanpaina egiten ari da lorategia edo baratza duten etxeetan sortutako materia organikoa konpost bihurtu eta berrerabiltzeko. Guztira 120 konpostagailu banatu dira, Hernanin 39, eta horiek erabiltzen ikasteko saioa antolatu dute datorren asteazkena, azaroaren 23rako. Zita arratsaldeko 18:30etan egin dute, Biteri kultur etxean.

Urtarriletik aurrera konpostagailu gehiago

San Markosek jakinarazi du urtarriletik aurrera konpostagailu gehiago banatuko dituztela, beste 580. Interesa duenak 943 670249 telefonora deitu dezake.

Telefono horretara deitu ezkero kanpainaren inguruko informazioa jaso ahal izango da konpostagailua lortzeko aukera izateaz gain. Konpostagailua erabiltzen ikasteko saioari buruzko informazioa ere jasoko dute eta behin ikastaroa bukatzerakoan norberak konpostatzeko gida jasoko dute interesatuek. Urrats horiek eman ondoren konpostagailua eskuratuko da. Hori guztia dohainik izango da.


Gure plaza, gure hizkuntzak


'Final Four pour le peuple, rien par le peuple'

"Ikuskizun handi bat gorpuzteko beharrezko elementua jendea da, eta Gasteizko Final Fourrean horrelakorik apenas izan dugu."

Despotismo Ilustratuaren muina jasotzen duen esaldia aski ezaguna da, eta akaso, bakoitza bere neurrira ekarrita, Gasteizko Final Four entzutetsuak herritarren artean utzitako sentsazioa laburbiltzeko ere balioko du: dena herriarentzat, baina herririk gabe.

Ikuskizun erraldoia da asteburu bakarreko txapelketa, eta kirol arloan bederen aparteko emozio eta kalitate maila ikusteko aukera ezin hobea eskaintzen du. Alde horretatik, zalantzarik ez dago, saskibaloi zaletuen interesekoa izan eta izango da beti Final Fourra. Kirolaz harago, baina, Europako saskibaloi txapelketa gorena, negozioa da. Eta izaera horretako edozein jardueratan bezala, ekimenaren sustatzaileek emaitza ekonomikoari erreparatuko diote, batik bat.

Erakunde publikoek lau milioi euroko ekarpena egin behar izan zuten, bost milioiko aurrekontua osatzeko.

Urte askoan izan da Gasteiz, Kerejetaren eskutik, Final Fourra antolatzeko hautagaia, eta 2019an batzuen amets hori gauzatu da. Aldez aurretik, bertako erakunde publikoek lau milioi euroko ekarpena egin behar izan zuten, eta bost milioiko aurrekontua osatzeko, Baskoniak jarri zuen faltan zegoen milioia bere poltsikotik. Zenbateko horri gehitu behar zaizkio aparteko segurtasun neurriek eskatzen dituzten baliabideak, garraio publiko gehigarriaren kostuak, hiriko kaleetan ohikoaz harago doazen garbiketa zerbitzuak… eta guzti horiek zenbatu gabe geratu badira ere, diru publikotik ordaindutakoak izan direla gogoratu behar dugu.

Gastuak gastu, txapelketa Gasteizen ospatuko zela iragartzeak ospakizun kutsua hartu zuen hasieratik. Jarraitzaile andana etortzekoa zen, ostalaritzak hiriko ospakizun handien pareko kutxa egiteko aukera izan behar zuen, hotelak gainezka egin behar zuten, hiria eta lurraldea mundu mailan ezagunak egin behar zituen… eta guzti horiek kopurutara eramanda, 50 milioi inguruko diru-sarrerak utzi behar zituen ikuskizunak gure lurraldean. Askoren begiek dir-dir egin zuten albistea jasotakoan eta, eskuak igurtzita, egutegian maiatzaren hirugarren asteburua gorriz markatuta utzi zuten aspaldi.

Goiz da zenbateko horiek zertan geratu diren ikusteko. Eta, seguruenik, datuak zeintzuk izan diren jakin gabe geratuko gara azkenean. Baina argi dagoena kalean ikusitakoa izan da, eta hor inork ezingo du kontrakorik esan. Eguraldia bezain giro goibela izan da nagusi.

Giro goibelaren arrazoiak ezberdinak dira, eta erantzuleak ere bat baino gehiago.

Egoera horren arrazoia ez da bakarra izango, eta erantzulea ere bat baino gehiago tamalez. Hasteko, Final Fourrerako sarrerak urre prezioan saltzen hasi ziren antolakuntzatik: 300, 400, 500… eta baita 2.000 eurotik gorako "paketeak" ere. Azken egunotan ikusi ahal izan dugu zenbait sarrera saldu gabe geratu direla, eta, azkenean, igandeko final handia ikusteko leihatilara gerturatu eta 45 euro "bakarrik" ordaintzea nahikoa izan da.

Bigarrenik, giro eskasa Gasteizek eskaintzan duen hotel-plazari egokitu ahalko zaio. Ostalaritza sektoreak, aukera baliatu nahirik, gutxitan ikusitako prezioak eskaini nahi izan ditu: hiru gauerako logela bikoitza 700, 800, 1.000, 2.000 euro… eta emaitza, sarrerekin gertatu bezala, asteburuan zehar logela hutsak egon direla Gasteizen.

Prezioak ikusita, zaletu askok Gasteiz inguruko hirietan ostatu hartzeko erabakia hartu dute, normala denez. Eta baliteke Bilbo, Donostia edo Logroñon, esate baterako, Gasteizen baino turkiera edo errusiera gehiago entzun izana asteburuan. Are gehiago charter hegaldiak 24 orduz zabalik dagoen Foronda aireportura bideratzeko lanak inork bideratu ez baditu. Bidaia agentziek ere, besteek bezala, etekina non atera zezaketen ikusita jardungo zuten, eta hor Bilbo bezalako hiriak nagusi.

Bilbo, Donostia edo Logroñon Gasteizen baino turkiera edo errusiera gehiago entzun da asteburuan zehar

Ondorioz, kalean, fan-zone gunean, tabernetan… eta hiriko bazterretan giroa berotzen ikusi beharreko zaletuak hiri erdigunetik urrun, oso urrun, geratu dira, eta beraiekin batera, esperotako giroa. Gehiegikeriaz edo dirukoikeriaz jokatzearen ondorioak. Beteegiz zorroa, lehertuz doa esan ohi du esaera zaharrak.

Beste hutsune bat aipatzearren: taldeetako jokalariak, talde teknikoak, laguntzaileak, antolakuntzako langileak… eta horiei jarraiki datozen kazetariak askotxo dira, eta hauetariko gehienek bai, hirian hartuko zuten ostatu. Baina logela eskaintza murritzari koska ederra jan diote eta horiek lanera etorritakoak dira. Hortaz, ez dute denbora kalean edo tabernetan sartuta emateko tarterik hartzen. Kaleko giroan eragiteko ere hutsa.

Gehiago sakontzen hasita, inoren eskuetan ez dauden aldagaiak ere egon litezke tarteko. Anadolu Efes ez da zaletu asko mugitzeko gaitasuna duen taldea, CSKA boteretsuaren jarraitzaileak dirudunak bai baina hotzak dira izaeraz, eta ez giroa sortzen aproposenak, Fenerbahce eta Real Madrilen kasuetan, aldiz, ostiralean galdu ondoren, azken orduko zaletuak mugitu ezinda geratu dira. Zalgiris, Panathinaikos... horiek finalean izan balira, agian bestelako giroa izango genuke. Zer esanik ez Baskonia bera bertan izan bagenu. Baina horretan ere, kale.

Ez pentsa halere dena emaitza txarra izan denik. Aurpegi ezagun asko etorri omen da Gasteiza: jokalari ohiak, taldeetako ordezkariak, ordezkari publikoak, enpresa gizon garrantzitsuak… baina horiek ere ez dira kalean ikusi ohi direnak. Jatetxe garestietan, izar askoko hoteletan, edota VIP izaerako pertsonei mugatutako eremuetan bilduta egongo ziren ziur aski.

Laburbilduz, ikuskizun handi bat gorpuzteko beharrezko elementua, jendea dela. Jende piloa. Eta Gasteizko Final Fourrean behintzat horrelakorik apenas izan dugu.

Ospakizun handia izan behar zena, hala izan da zentzu askotan

Ospakizun handia izan behar zena, hala izan da zentzu askotan: kirol maila aparta izan du, kantxan giro majoa, antolakuntza ona eta merezitako txapelduna. Hortik aurrera, hirian izandako eragina… hotza. Herriarentzat antolatutako ikuskizuna, herria aintzat hartu gabe antolatu izanaren eragina. Gutxi batzuk bururatu, antolatu, bere gustura moldatu eta gozatu dute ikuskizuna (eta bide batez poltsikoa bete zenbaitek). Herritarrak aldiz, Berlangaren Ongi etorri Mister Marshall pelikularen sentsazioarekin egongo dira.

Bide batez, norbaitek interesik balu, jakin CSKA izan dela aurtengoan merezitako txapelduna. Baina susmoa daukat hori ez dela izango astean zehar entzungo dugun komentario nagusia.


Amiantoa "behin betiko desagertzeko" eskatuko dute hilaren 19an Kulturaten

Amianto hiltzaile isila. Ondorioak Debagoienean izenburupeko jardunaldia antolatu dute hainbat sindikatuk otsailaren 19rako. Saioa Arrasateko Kulturaten izango da, 18:30etan hasita, jardunaldiaren aurkezpena Bergarako Arcelor Mital enpresaren aurrean egin badute ere.

Jardunaldi hau antolatzeko bat egin dute Comisiones Obrerasek, ELAk, LABek eta ASVIAMIEk. Baina Onkologiako erizain Maitane Arteaga ere hitzaldiko hizlarietako bat izango da. Bertan, Amiantoa "behin betiko desagertzeko" eskatuko dute, baina horrekin batera, herritarrek gai honen inguruan dituzten galdera eta zalantzak argituko dituzte.

Amiantoaren biktimak

Jesus Uzkudun, ASVIAMIE elkarteko kideak aipatu bezala, Euskal Gobernuak amiantoaren biktimak kontuan izan beharko lituzke eta horien kalte ordainen funtsa sortu. Horrekin batera, Uzkudunek bailaran amiantoa erabili izan duten bi enpresak aipatu ditu, Bergarako Union Cerrajera eta Goizper, non amiantoak gaixotasunak eta heriotzak eragin dituen.

"Isiltasun ituna"

Uzkudunek aipatu du, erakundeek isilean mantentzeko ituna dutela eta horregatik ez dutela amiantoari dagozkion, baina aldi berean beharrezkoak diren azalpenak ematen. Hala ere, azalpen horiek otsailaren 19ko jardunaldian emango dituztela aitortu du Uzkudunek. Horregatik, herritarrei hitzaldian parte hartzeko deia egin die ASVIAMIE elkarteko kideak, bertan zalantza asko argituko direlako.

Eskaera Euskal Gobernuari

Nafarroako Gobernuak amiantoa desagertzeko plan bat onartu du Uzkudunen esanetan. Horregatik, berau adibide bezala hartzeko eskatu dio Euskal Gobernuari. Horrekin batera, 2032rako Europako ildoa jarraituta, amiantoa errotik kentzeko eskatu die erakundeei.

Zaldibarko "hondamendia"

Zaldibarren gertatutakoa "hondamendia" izan dela adierazi du Uzkudunek: "Zoritxarrez gure hautsak harrotzea sortzen da hildako baten ondoren edota horrelako gertaera baten ostean".


Senideen arteko solasaldia astelehenean

Martxoaren 11ean, astelehena, arratsaldeko 16.45etan Otañoko mediatekan 'Ausarten Kluba' ipuinaren inguruan solasteko gonbidapena luzatzen dizuegu.

Harreman Osasuntsuen Plana aurrera doa poliki-poliki. kasturte honetako gatazken prebentzio eta gatazkei aurre egiteko begirada berriaren inguruko hirugarren eta azken saioa izango da. Solasaldi honetan irakasle, langile, familiak eta nahi duen herritar oro bilduko gara.

Laster, Ausarten Kluba ipuina oinarri hartuta ikasleak dinamika berri batean murgilduko dira, dinamika honen nondik norakoaz ere arituko gara.


Oinezkoentzako espazio berriak erabilgarri daude

Oinezkoek espazio berriak dituzte Arrasateko zenbait eremutan. Zapatuan, Arraasateko Udalak ezarritako behin-behineko neurriak pertsonen arteko segurtasun tartea handitzeko helburua dute. Hala ere, aldeko eta kontrako iritzia dute herritarrek.

EH Bilduk egindako proposamenetik abiatuta irten da ideia, udalbatza osatzen duten alderdi politiko guztien baiezkoarekin, oinezkoentzako espazio berriak mugatzeko lanak burutzea. Hori horrela, Garibai Etorbidean, San Vicente Ferrer kalean eta Gipuzkoa Etorbideko errepideetako zenbait eremu oinezkoek eta motorgabeko ibilgailuek erabiltzeko behin-behineko neurria ezarri, eta begi onez ikusi dute zenbait herritarrek. Hala, zapatu goizean hainbat arrasatearrek aprobetxatu zuten bertatik patinetan, bizikletan, edo oinez ibiltzeko.

Hartutako neurriarekin desadostasuna

Hala ere, neurri hauekin ados ez daudenak ere badaude. Gelma auzoko bizilagun batek Goienari adierazi dion moduan, "Arrasate ez dago prestatuta halako aldaketarik egiteko, eta, Gipuzkoa Etorbideari mesede egin arren, Gelmako kaleetan sortu da arazoa, trafiko guztia handik pasatzen delako orain. Arrasateko Udalak oinezkoei eman nahi die lehentasuna autoen aurretik, eta hori oso ondo dago, baina, Gelma inguruko bizilagunei ez digu mesederik egiten. Gainera, Gelmako biriblilgunean eta Ertzain-Etxeko kurban, bestalde, autobusek buelta emateko arazoak dituzte; trafiko guztia Maala eta Martxoaren 8 kaleetatik desbideratzeak arazoak sor ditzeke. Izan ere, kale horietan hiru garaje irteera daude, telepizza ere bertan dago, eta baita parke bat ere".


Sasoirik onenetako Oier Ariznabarretak Kanpezu-Ioar mendi lasterketako errekorra hobetu du

Garaipenen zakua loditzen darrai aurtengo denboraldian. Hurrengo hitzordu nagusia Espainiako txapelketa izango du.

"Daramadan denboraldiagaz ezin naiz pozago egon", adierazi du sare sozialetan Oier Ariznabarretak eta ez da gutxiagorako. Maila handian ari da aurten. Atzo Espainiako Koparako puntuagarria den Kanpezu-Ioar mendi lasterketa irabazi eta Jan Margarit-ek iaztik zeukan errekorra hobetu zuen. Hasieratik erritmo bizia markatu eta aurkariek ezin izan zioten jarraitu. Ibilbidea 2 ordu eta 17 minututan osatu zuen.

Garaipenak eta errekorrak

Aurten sasoi betean dago korrikalari durangarra. Urtarrilean Bizkaiko kros txapelketan zilarrezko domina irabaziz hasi zuen urtea. Ondoren, bere ibilbideko lehenengo maratoian egindako lanagaz oso gustura geratu zen.

Harrezkero bost lasterketa irabazi ditu: Sarako mendi lasterketa, Berako mendi lasterketa, Aiako mendi lasterketa, Senpereko mendi lasterketa eta Kanpezu-Ioar lasterketa. Azkenengo hiruretan (Aia, Senpere eta Kanpezu) probako errekor berriak ezarri ditu.


Zuluaga: 'Lehen baino gizatiarragoak gara eta berriz egingo dugu'

Iritsi direnean, hedabideen aurrean hitz egin dute, aireportuan bertan. Bi ekintzaileek epaileak ezarritako bermea ordaindu zuten eta, beraz, Greziatik ateratzeko baimena lortu zuten.

Mikel Zuluaga eta Begoña Huarte ekintzaileak Euskal Herrira iritsi dira larunbat eguerdian, Atenasetik. Familiartekoak eta lagunak zain zituzten Loiuko aireportuan, baita 'Ongi Etorri Errefuxiatuak' plataformako banderak zeramatzaten ehun bat pertsona ere.

Aireportuan zeuden hedabideei egindako adierazpenetan, "desobedientzia zibila" instituzioei eta guri eragiten digun tresna dela esan dute, eta sentikortasuna eragiten duela.

Horrez gain, bi aktibisten esanetan, Igoumenitsan garatutako ekintzak "gizatiarrago bihurtu gaitu". "Berriz egingo dugu", gaineratu dute.

Bi ekintzaileak Greziako Igumenitsa hirian hartu zituzten preso abenduaren 27an, zortzi errefuxiatu karabana batean Euskal Herrira ekartzeko ahaleginean.

Hiru egunez atxiloketa-zentro batean egon ostean, epaileak bermepean aske utzi zituen 4.000 euro ordainduta, epaiketaren zain. Legez kanpoko immigrazioari mesede egin izana eta zortzi errefuxiatuen segurtasuna arriskuan jarri izana leporatzen diete.


Erantzunik gabe

Parisen izandako atentatuak erantzunik gabeko hainbat galdera dakartza burura.

Gure askatasunak ba al du preziorik? Eskubideek zenbat balio dute? Zeinek jartzen die prezioa eskubideei? Zeinek ordaintzen du prezio hori? Zeinek ordaindu beharko luke? Gu zenbat ordaintzeko prest gaude gure askatasuna eta gure eskubideen truke? Eskubideen defentsak ba al du mugarik? Zeinek finkatzen ditu muga horiek? Urratu al liteke eskubideren bat guztion eskubideen defentsan?

Giza eskubideak ideologia al dira? Ideia guztiek errespetu bera merezi al dute? Ideologia guztiek al dute tokia errespetua eskatzen duen bizikidetzan? Jainko bakarreko erlijioek onartzen al dute gizabanakoaren askatasuna? Bestea errespetatzen ez duenak errespetua merezi al du? Legea nahikoa al da eskubideak babesteko? Zer egin behar dugu gure pertsona izaera bera onartzeko prest ez daudenekin? Non hasten dira nire eskubideak? Non amaitzen dira bestearenak? Eskubide guztiak berdinak dira ala batzuk besteen gainetik daude? Eskubideen urraketa guztiak berdinak al dira?

Egia al da adierazpen askatasuna ezin dela hil? Beldurra neurtu al liteke? Gai al gara gure buruari aitortzeko beldurra dugula? Beldurrak mugatzen gaituela? Eta beldur hori zeinek eragiten digun zehazteko eta onartzeko? Gure buruaren askatasuna mugatzen dugunean eskubideak ukatzen al ditugu?

Giza eskubideak, baloreak ezarri al litezke ala gizarte bakoitzak garatu behar ditu kanpoko eraginik gabe? Demokrazia esportatu al liteke? Gure gizarte ereduak guztientzako balio al du? Tresna desegokiek balio al dute helburua egokia bada? Non dago zilegi dena eta onartezinaren arteko muga? Zeinek jarri behar du marra gaindiezina?

Gure gobernuek, gure erakundeek, gure armadek egiten dutenaren erantzule al gara? Sinesmenak eta fedeak neurtu eta ukitu daitekeenaren balio bera al dute? Zeinek babestuko gaitu fede falta eta bekatua leporatzen dizkigutenengandik? Merezi al du marrazkilariek guztiongatik ordaindu duten prezio garesti hori?


Laritza

Fosil soiltzat hartua zen itxaropenaren zuhaitza, Ginkgo biloba, aurkitu, ezagutzera eman eta zabaldu zuena Engelbert Kaempfer (1651-1716) alemana izan zen. Bi mende geroago Armand David ezpeletarrak esploratuko zituen lurretatik igaroz, Eurasia tzarra mendebaldetik ekialdera pasa eta bueltan hark ekarritako informazioa izan da mendetan hango berri iturri nagusia, Japoniakoa batik bat. 1712an argitaratu zuen Amoenitatum Exoticarum liburuan hango medikuntza (akupuntura, moxiaren errekuntza...) eta bertako landarediaren azalpen zabala ematen du. Tartean, besteak beste, tearen landarea eta bere familiako kamelia mordo bat deskribatu, marraztu eta aditzera eman zuen.

Teutoi honen lana ez zen makala izan eta sekula ez galtzeko moduko aldarera igoa da botanikan. Landare mordoxka batek bere izena darama. Batzuk Kaempferia generoan eta gehienek espeziean: Rhus kaempferi, Berberis kaempferi, Aristolochia kaempferi, Ligularia kaempferi, Iris kaempferi, Catalpa kaempferi, Rhododendron kaempferi, Vitis kaempferi eta abar. Berak izendatutako landareen izenek Kaempf. laburdura daramate bukaeran. Ez da ez bere izena berehalakoan ahaztuko...

Pinu zuria edo laritza ekarri dit gogora alemanak, tartekoa baitu Larix kaempferi izen sinonimoa duen benetako Pseudolarix kaempferi. Alertzea ere esaten zaio maiz konifero horri. Geurean gero eta urriagoa, goi mendietako magal hotzenetan topa daiteke oraindik sailen bat. Udaberriak ikusgarri azalduko du laster: bere hosto-berritzearen berde distiratsua zumarraren (Ulmus sp.) loraldiarekin soilik pareka daiteke. Udazkenean, hostoaren agurrean da, baina, politena: hori laranja koloreko. Aspaldi lurreratutako hosto haiek ekarri dizkit gogora oraingoxeko udaberri berri honek, izerdi berriaren bultzadizoak azken hostoak bota baititu. Badira negu osoan hostoei egoskor eusten dieten zuhaitzak, baina datorren hosto berriak zaharra eraisten du. Udaberriko orbela, udazken azkena. Orbelaren lagun mina den haizean sartu naiz eta euria zalaparta arinean birrinbili-barranbalaka dakarrela sumatu dut.


Bi eguneko erretratu tailerra eskainiko du Gorka Salmeronek Ordizian

Ortzadar Argazki Elkarteak erretratu tailerra antolatu du Argazkiak egitearen inguruko erreflexioak izenburupean. Gorka Salmeron legazpiarrak eskainiko du. Barrena kultur etxean egingo dute otsailaren 23an eta 24an.

ORDUTEGIA:

otsailaren 23a (10:00 – 14:00 / 16:00 – 20:00)

otsailaren 24a (10:00 – 14:00).

Izena eman nahi dutenek otsailaren 9ra arteko epea dute. 75 euro ordaindu beharko dituzte. Izena ortzadarordizia@gmail.com helbidera idatzita edota 656 72 63 27 telefonora deituta eman daiteke.

Tailerraren edukiak:

Parte hartzaileen argazkien aurkezpen eta ikustaldia.

Erretratua argazkigintzaren historian zehar, errepasu txiki bat; egile batzuen

lanei hurbilduz.

“Plagio bat, eta zenbait galdera argazkien inguruan”. Erreflexioak: argazkigintzari, argazkiei eta argazkiak egiteari buruz. fotografiar. “Argazkiak egitearen” analisi laburra.

Irakaslearen argazkien ikustaldia.

Argiarekin jokatuz estudioan. Saio teriko – praktikoa.

Partaideen saio praktikoa estudioan.


Hizkuntza gutxituek aukera txikia dute eskola lege berrian agertzeko

Frantziako eskola lege berrian toki urri izanen dute hizkuntza gutxituek, ez badituzte zuzenketak onartzen

Frantziako Senatua eskola legea aztertzen hasi zen atzo, eta ezagutu zen hizkuntza gutxituen aipamena zuzenketak onartzearen menpe egonen dela. Frantziako Parlamentutik pasatu ondoren, lege egitasmoan ageri den proposamenak hizkuntza gutxituekiko ardura txikia erakusten du. Parlamentuak onartutako testuak honela dio: «Ikasleen legezko ordezkarien oniritzia jaso ondoren, irakasleek eskualdeko hizkuntza baliatu ahalko dute frantses hizkuntzaren irakaskuntzaren onuragarri den aldi orotan».

Ipar Euskal Herriko parlamentari eta senatariek zuzenketak aurkeztu dituzte, hala nola Frederique Espagnac eta Jean Jacques Lasserrek. Ikastolen finantzaketa errazteko proposamena egin zuen Lasserrek, baina, konstituzioa urratzen zuela leporatuta, ez atxikitzea deliberatu du Parlamentuko Batzordeak.


Atzokoa, gaurkoa eta biharkoa

Arnaldo Otegiren elkarrizketa liburua kaleratu dute, "egungo egoera eta etorkizuneko erronkak ulertzeko".


Arriskuaz ohartarazteko banderak, Zurriolan

Arriskuaz ohartarazi eta surflari naiz bainatzen ari diren pertsonei kontuz ibili behar dutela adierazteko hiru bandera jarriko dituzte bihartik aurrera Zurriola hondartzan.

Izan ere, hondartza honetan sarri gertatu ohi dira surfalari eta uretan dabiltzan gainerako pertsonen arteko tira birak. Hemendik aurrera, elkar errespetatu eta adi ibili beharko dute guztiek.

Honelako banderak jarriko dituzte Zurriolan. (Argazkia: Donostiako Udala)


UEMA eguna

Aurreko legealdian hainbat saiakera egin ondotik, UEMAko zuzendaritzak aurtengo UEMA eguna Goizuetan ospatzea erabaki du eta ekainaren 9an izanen da. Festa eta aldarrikapenerako egun hau gogoan, herritarrak prestatzen hasiak dira. Otsailaren 11n eta martxoaren 7an egindako deialdietara hamabost lagun bildu ziren, eta Alaitz Eskudero zinegotziak azaldu digunez, «oraindik egitaraua guztiz osatu gabea bada ere, egun guztian izanen dira ekintzak». Gaineratu digunez, «eguna UEMAko hautetsien batzarrarekin hasiko da, ondotik bisita gidatua eginen da herriko etxeetan, haurrentzako puzgarriak, dantzariak, ekitaldia, herri bazkaria, dantzaldia eta oraindik zehaztu gabeko ekintzak izanen dira». UEMA egunari dagokion lema oraindik adostu gabea da, baina «proposamen polit ugari» bildu omen dira bileretan. Hurrengo bilera apirilaren 3an izanen da, udaletxeko batzar aretoan, 19:00etan.


«Padurak dio fidel izan garela eleberrien espirituarekin»

Movistar+ plataforma urtarrilaren 29an hasi zen ematen 'Cuatro estaciones en La Habana' telesaila. Leonardo Paduraren eleberri beltzak egokitu ditu Biskarretek, zortzi ataletan.

New Jerseyko William Paterson unibertsitatean (AEB) zinema zuzendaritza ikasi zuen Felix Biskarretek (Iruñea, 1975). Zuzendu zuen lehen filmak bi Goya sari irabazi zituen: Bajo las estrellas.

Nola iritsi zinen Cuatro estaciones en la Habana telesailera?

Nire ekoizleek egin zidaten proposamena. Bajo las estrellas filma ere literatur egokitzapen bat zen, eta, agian, horregatik. Literaturako materiala pantailara eraman dut orain berriro.

Telesaila noir karibetarra generotzat jotzen ari dira. Zer dela-eta sortu da kontzeptu hori?

Neronek asmatu nuen kontzeptua, oso erakargarria egin zitzaidalako. Zinema beltzaren gakoak toki oso ezberdin batera eramaten ditu, Habana bezalako toki erakargarri batera.

1990eko hamarkada, Habana, eta polizia ikerketak. Testuinguruak askorako eman dezake, ezta?

Bai, egia esan, zinemagile batentzat zaila da irudikatzea Habana baino hiri aberatsago bat telesail bat egiteko. Kamera jartzen duzun tokian jartzen duzula, ezusteko atseginen bat dago.

Kuban ikus-entzunezko proiektu interesgarriak sor daitezkeela iruditzen zaizu?

Kuba etengabeko eraldaketan dago, eta erakargarria da hori. Ez da zinemagilerik egongo Habanan grabatzeaz nekatuko denik.

Padurak berak eta Lucia Lopez Collek egokitu dituzte gidoiak. Fidelak izan zarete liburuekin?

Padurak berak esan du oso fidelak izan garela eleberrien espirituarekin, baina, hori lortzeko, lan handia egin dugu pertsonaia eta istorioetan. Bai Padura eta bai Lopez Coll oso zorrotzak dira; jende ona.

Zer eman dio Jorge Perugorria aktoreak pertsonaia protagonistari?

Gauza asko: gizatasuna, karisma, umorea, sinpatia...

Mario Conde izena du detektibe protagonistak. Izen bereko pertsona ezagun bat bada Espainian. Emango luke telesail baterako?

Ez dakit, baina kasu horretan ez nuke nik zuzenduko. Ez da nire generokoa.

Telesaila Movistar+era iritsi aurretik, Vientos de la Habana filma Donostiako Zinemaldian estreinatu zuten. Zer moduz joan da?

Filmak bide polita egin du zinema aretoetan. Eleberri bakarra zuen oinarri film horrek.

Zein da zure hurrengo proiektua?

Carlos Saura zinemagilearen inguruko dokumental batean ari naiz lanean. Hainbat gairi buruz hausnartzeko aukera emango digu: sormena, memoria, denbora, aitatasuna eta umorea.


Berehala, baldintza gabe

Arnaldo Otegi, Rafa Diez, Sonia Jacinto, Arkaitz Rodriguez eta Miren Zabaleta berehala eta baldintzarik gabe askatzeko eskatu diote Auzitegi Gorenari Donostian. Eskatu beharra berez beharko lukeena: hori da herri honen aspaldiko patua, Madrilgo frontoiarekin etengabe topo egitea. Bateragune auziko zigortuek denbora gehiegi eman dute espetxean, egun bakarra ere gehiegi izango zen eta.

Herritar asko dauzka preso Espainiak lan politiko —edo kazetaritza lan— hutsa egiteagatik. Bidegabekeria larriak egin ditu Madrilek ETAren aitzakian, berriki Amnesty Internationalek berak ohartarazi duenez. Baina Bateragune auziko zigortuak sinbolo bat dira. Besteak beste, haiek egindako lanari esker iritsi zelako iazko urriaren 20ko ETAren erabakia.

Bateraguneko bostak sinbolo bat badira ere, Arnaldo Otegi, gainera, politikoki indar itzela daukan erreferente emankorra da. Eta, segur aski, horregatik segitzen du preso. Baina itzalean jarraitzen duen egun bakoitzak bere itzal politikoa handitu besterik ez du egingo.


Bazkide kuota bihartik, kobratzen

Goiz Eguzki jubilatuen etxeak beren bazkideei jakinarazi nahi die 2020 urteko kuota kobratzen hasiko direla bihartik aurrera. Bazkide kuota 10 eurokoa da, pasa den urtean bezala.


Josu Puelles: 'Jaurlaritzaren planak bake amnesiko batera garamatza'

Eduardo Puellesi omenaldia egin diote Arrigorriagan, eta ETAk duela lau urte hildako poliziaren anaiak adierazpenak egin ditu.

Josu Puellesek, Eduardo Puelles poliziaren anaiak, Eusko Jaurlaritzaren elkarbizitzarako planak "bake amnesiko" batera garamatzala adierazi du gaur; izan ere, biktima guztiak parekatzen ditu eta terrorismoak hildako pertsonen memoria ez du gogoan hartzen.

Arrigorriagako (Bizkaia) aparkalekuan, arratsaldean, omenaldia egin diote Puellesi. Duela lau urte, 2009ko ekainaren 19an, ETAk polizia hil zuen, lehergailu bat biktimaren autoan jarrita.

Poliziaren senitartekoak, Arantza Quiroga Euskadiko PPren presidentea, Alfonso Gil Bilboko PSEren bozeramailea eta Mikel Cabieces Gobenruaren ordezkari ohia ekitaldian izan dira. EAJko eta Bilduko buruzagiak ez dira omenaldian izan.

Senitartekoen testu bat irakurri du Josu Puellesek, eta Urkulluren Bake Plana gogor kritikatu du. Lehendakariak iragan astean aurkeztu zuen egitasmoa txosten batekin batera.

Kritikak

Lehendakariak planteatu duen eredua "amnesikoa" da, Puellesen ahotan, "terroristen hilketak gaitzetsi ez dituztenei eta gaitzesten ez dituztenei sinesgarritasuna ematen dielako".

Puellesen hitzetan, "biktimen parekatzeak erlatibismo moralera garamatza, guztiak errudun gara, guztiak biktimak gara, guztia bere horretan utzi eta hemen ez da ezer gertatu". "Hil, bahitu, estortsioa, mehatxu eta erbesteratu digute, baina ez digute sekula engainatuko", ohartarazi du.


Pasahitza 2012-06-11

Gaurko goizari argazkia Joxi Basterretxea kazetariak egin dio. Elkarrizketa nagusiaren tartean Pedro Gastearena, Atarrabiako alkatea izan da gure artean. Aitor Etxartek minutu bateko manifestua helarazi digu. Horren ondoren, Espainiaren erreskateaz solastu gara Jakes Goikoetxea ekonomia gaietako kazetari adituarekin. Aurrera jarraituz, Santi Leone historialariak oporretara joan beharko luketen hamar protagonisten zerrenda ekarri digu. Egunero legez, Josetxo Azkona poetaren Etenarekin amaitu dugu irratsaioa.


Aduriz: «Erronka polita da Santiago Bernabeukoa»

Aritz Adurizek 35 urte bete ditu gaur, baina, ospakizunak ez, hurrengo partidak dauzka buruan. Athleticek Real Madrilen aurka jokatuko du larunbatean (16:00). «Eta erronka polita da Santiago Bernabeukoa», aitortu zuen atzo aurrelariak. Real Madrilen zelaian inoiz golik sartu gabe dago Aduriz, eta zuri-gorriek galdu egin dituzte han jokatutako azken hamasei partidetatik hamabost. «Baina badakizue zertarako dauden estatistikak».

Entrenamenduari dagokionez, bezperan ez bezala, atzo lanean aritu zen Xabi Etxeita. Hori bai, bere kasa. Hala aritu zen Markel Susaeta ere. Bi jokalari horiek zalantzan daude etziko. Mikel San Josek eta Iñaki Williamsek, berriz, ezingo dute jokatu, partida bateko zigorra jaso dutelako.


Aingeru Epaltza: Europaren alde

Karrikak bor-bor. Oihuak eta borrak. Harriak eta gas negar-eragileak. Ez Iruñean, ez Bilbon, alabaina. Ez Madrilen, ezta Bartzelonan ere. Guregandik 3.200 kilometrora baizik. Kieven, Ukraniako hiriburuan. Kanpotik ikusita, deus harrigarririk ez. Europako hego-mendebalde honetan bizi dugun atakan, gure inguruan halakoak egunero ez gertatzea egiten zaigu arraro. Manifestari ukraniarrak ez dira, ordea, karrikara ateratzen ari kaleratzeen kontrako protestan. Ez ditu krisiak bulkatu poliziarekin muturka aritzera. Europaren alde atera dira barrikadetara. Ongi aditu duzue, lagunok, Europaren alde ari dira borrokan. Europaren alde. Erran berri dugu: guregandik 3.200 kilometrora dago Kiev. Lekutan, lekutan dagoenez.


Euskararen aldeko lasterketa egingo da domekan herrian zehar

Ume zein nagusiek euskararen alde aringa-aringa egiteko aukera izango dute domekan. Euskaraz bizi nahi dut lasterketa Arretxinaga inguruetan zehar izango da, eta ume, gazte eta ez hain gazteek egiteko modukoa izango dela jakitera eman dute antolatzaileek.Lasterketa 16:45ean hasiko bada ere, 16:00etatik aurrera egongo da izena emateko aukera. Izen emotea doan izango da, eta betiko modura, opariak zozketatuko dituzte parte hartzen duten guztien artean.Aurten, Euskaraz bizi nahi dut material berria egongo dela aurreratu dute antolatzaileek, koloretsuagoa.


Eskozia: zer utzi zer hartu

MARGARETH-EK jangelako ateazabaldu zigunean hunkitu ere egin ginen euskaldun ikasle koadrila, Edinburgheko adineko emakume haren fineziaz: otordu ederraz gain, Eskoziako banderak eta ikurrina txiki banak apaintzen zuten mahaia. Haren etxean bizi zen arrasatearraren koadrilakoak ginen, hori dagoeneko nahikoa zen, baina gainera euskaldunak. Horrek borobiltzen zuen egoera eta harremana.

1996ko udazken-negua zen eta Braveheart oraindik ere indarrez zebilen eskoziarren memoria astintzen, baina ingelesak ez ziren beste anglofono askorena ere bai. Gure etxeko Tom eta Scott australiarrak ere pozarren ziren filmarekin, lagun eskoziar ugari zituzten, eta Lothian Roadeko leiho hartatik ikusten genuen Edinburgheko Gazteluko bandera handi eta bakarti hura baino harroago ziruditen filmarekin. Ikasle festetan ere behin baino gehiagotan ateratzen ziren gure alde ikasle euskaldun eta espainiarren arteko eztabaidetan.

Baina oso molde desberdinean bizi genuen gure naziotasuna eta sarri harritu ere egiten ginen haiek jasaten zuten kultur kolonizazioaz. Ipar Irlandan aritzean ere antzerako sentipenak azaleratzen ziren, eta agian gehiago, gatazkaren ondorioz Irlandako abertzaletasuna askoz ukigarriagoa ere bazelako. Gu gure hizkuntz egoeraz kexu ginen, eta aldiz, eskoziar gazte batzuk harro ziren haien ingelesa dialekto itxura hartzen ari zelako.

Eskozia estatu gabeko herrien ipar bilakatzen ari zaigu 2014ko erreferenduma medio. Independentzia kimera eta kontzeptu zaharkitua baino, posiblea eta gaurkotasunezkoa dela erakusten digu. Herri bakoitza bere ezaugarriekin heldu da XXI. mendera eta egoera ekonomiko aurreratua da eskoziarren abantailetakoa, euskal herritarrena izan daitekeen moduan. Hori da egun eskoziarren argudiorik indartsuena oraindik independentismotik harago diren gehiengoak erakartzeko. Hemen ere argudio sendoa bilakatzen ari da abertzaletasuna sendotzeko. Eta gainera, PPk sentipen hau gizendu besterik ez du egingo bakegintzaren eremuan neurriak hartzen zenbat eta gehiago atzeratu.

HERRI TXIKIEK krisiei aurre egiteko baliabide gehiago dauzkate eta gainera hobeto bizitzeko aukera ere bai, hori da gero eta txosten gehiagok dioena. Herri txikiak dira mundu mailako bizi maila handiena dutenak: Luxenburgo, Norvegia, Danimarka, Suitza... Horiengandik urruti gaude, baina akaso Espainiatik baino gertuago. Gainera, krisi ekonomikoak aukera bikaina ematen du egun bizi dugun gizarte eta garapen ereduaz ere jarduteko. Areago, egin behar ezinbestekoa da hori. Eskoziari begira, hemengo euskaltasunetik begiratuta bederen, argi dago begia non jarri behar den eta non ez. Etxera begira, bada oinarriez, estrategiez eta ereduez jarduteko ordua. ETAren oztopo edota aitzakia –nondik begiratzen den– historia da jada eta ezin da elkarren artean modu eraikitzailean hitz egiteko aukerarik galdu.


Hamaikagarrenez, itogin eta petatxuak

Baskoniak taldea osatu gabe hasiko du liga; nahi zuena gabe, ahal izan duena fitxatu duela dirudi, sos faltagatik

Buesa Arenako bulego nagusiak bat-bateko bertsolaritzako txapelketa saio baten traza hartzen du uda guztietan. Zer egin, nor fitxatu, nor ez Kanpotik ikusita, inprobisazioak erabatekoa dirudi. Barruko jarduna ondo ezagutzen duen norbaitek bestelako iritzia edukiko du, agian, baina ia beti bezala, Caja Laboral Baskoniak mila gorabehera eta ezusteko izan ditu udan. Hainbesteraino, inor ez da harritzen dagoeneko: ez taldeari jarraitzen dioten komunikabideek, ezta taldeko zaleak ere. Baskoniaren talde eraikuntzak beti dute koskaren bat, lotu gabeko xehetasunen bat, lesio moduan agertutako azken orduko berriren bat, eta aurtengoa ere hala izan da.

Atzokoa, azken berria: Eduardo Hernandez-Sonsecari egindako kontratua. Bolo-bolo zebilen kontua, Milko Bjelica eta Maciej Lamperen lesioagatik. Bi asteko kontratua egin diote pibot espainiarrari, beste bi pibotak edo bietako bat tarte horretan osatuko delakoan. Baskoniaren jarduna ikusita, laster egun batzuetako kontratuak iritsiko dira, agian. Deigarria da itxuraz hasierako bostekoan jokatu behar duten bi jokalari garaiei gertatutakoa. Milko Bjelicak Europako Txapelketako atarikoa jokatu zuen Montenegroko selekzioarekin, irail hasieran, baina lehiaketa horretako azkeneko bi partidak jokatu gabe iritsi zen Gasteizera. Dusko Ivanovicek kantxaratu egin zuen lagunarteko batean, halere, eta 35 minutuz jokatu zuen. Ondoren jakin zen bi belaunburuetan zaintiratua duela.

Antzera gertatu da Lamperekin. Orkatila bihurritu zuen aurreko ligako finalerdian, Real Madrilen aurka, eta bategatik edo besteagatik, erabat osatu gabe iritsi zen Gasteizera. Mingain gaiztoek diotenez, Ivanovicek ez zion atsedenik eman nahi izan, eta bi hernia diskalen atariko lesioa izan du poloniarrak. Ez Milko Bjelica, ezta Lampe ere, ez dira prest egongo igandean Zaragozan jokatzeko, eta ikusteko dago noiz egongo diren prest. Horiek horrela, Tibor Pleiss alemaniarra da sasoiz prest eta behin-behineko kontraturik ez daukan pibot bakarra. Hernandez-Sonsecaren fitxaketa petatxua baino ez da.

Taylor Rochestie eta Thomas Heurtel joko antolatzaileena bezala. Pablo Prigioniren ezusteko agurrak itogin handia eragin zuen taldeko zutabe sendoenetakoan, eta zuzendaritza zabuka, gauzak garbi edukiko ez balitu bezala aritu da. Heurtel saltzen saiatu ziren, utzita, neurririk ez zuelako eman aurreko sasoian, baina soldata handia dauka, eta ez dute lortu. Lortuko zutelakoan, Rochestie estatubatuarra fitxatu zuten aurrena. Abuztuan izan zen, baina irailean etorri zen Gasteizera, Montenegrorekin jokatu ondoren. Eta behin Gasteizen, belaunetako batean likidoa pilatuta zeukala antzeman zioten, lesioa izateko arriskua. Kontratua eten egingo ziotela zabaldu zen, baina ez zioten eten. Hori bai, klausula gogorra jarri zioten: lesio larria baldin badu, kanpora doa.

Ondoren iritsi zen Carlos Cabezas. Joko antolatzaile ona da, baina bere onenak emandakoa agian, eta ikusteko dago zer neurri emango duen. Cabezas Prigioni baina jokalari txarragoa da, eta Heurtel-Rochestie bikoteak ere ez du, oraingoz, berme handirik ematen. Ivanovicek hiru joko antolatzaile izango ditu bere aginduetara. Egoera bitxia, eta sos mugaren ondorio zuzena, ondo pentsatutako plangintza batena baino gehiago. Kanpoko lerroko azken jokalari aldaketak ere zalantza sortzen du. Pau Ribas joan zen, eta Fabien Causseur frantziarra etorri. Ribasen ekarpena asko murriztu zen azken sasoian, eta Causseurrekin itxaropena, egon, badago, baina ikusteko dago espero dena beteko ote den.

San Emeterio eta Nocioni

Baskoniak beti jakin izan du jaikitzen, berreraikitzen, ekainean taldea utzi zutenak bezain jokalari onak edo hobeak zirelako Luis Scola, Arvidas Macijauskas, Tiago Splitter eta beste. Prigioni eta Mirza Teletovic izan dira orain, biak NBAra bidean, eta haiek gabe, bi jokalarik hartu beharko lukete lekukoa: San Emeterio eta Nocioni. San Emeteriok urteak daramatza dagoeneko taldean, eta kapitaina izango da. Ez zuen askorik eman joan den denboraldian, eta hobetu beharra dauka.

Beste erreferentzia Nocionik izan beharko luke. Taldearen apustu sendoa izan zen aurreko denboraldiaren bukaeran, eta argentinarrak Gasteizen geratzea erabaki du. Dagoeneko ez da iraganeko Nocioni, parean zituen guztiak txikitzen zituen jokalari aparta, baina talentua badu, eta ezeren okerrik ez dela, berak eskatuko du baloia une erabakigarrietan. Asmatu edo ez, baikortasun giroa asko jaitsi da Gasteizen. Talde handiak urrundu egin dira urteen joan-etorrian, eta Baskoniak ez du haiengana hurbiltzeko gaitasunik erakutsi.


Ghettoak

Txanponek bezala, euskararen inguruko datuek ere bi aurpegi izaten dituzte: ezagutzarena eta erabilerarena. Ibili izan naizen eskualde erdaldun gehienetan, sumatu izan dut maiz gutxiengo bat euskaraz bizitzeko prest, gaztelaniak euskarari gaina hartu eta ito egin ohi duen arren.

Hala, euskararen erabilera bultzatzeko, ghettoak sortu eta indartzea aukera polita dela esango nuke; kasurako, eremu erdaldunetako ikastetxeetan, euskaraz bizitzeko prest dagoen gutxiengoa gainontzekoetatik bereiziz. Ghetto horiei, gainera, ikusgarritasuna eman beharko litzaieke, ekimenetan protagonismoa emanez, erdaldunak erakarriz eta batuz; zurrunbilo baten begira biltzen diren korronteak bezala. Euskara desberdina dela ikusarazi eta prestigioa eman behar diogu.

Erakutsi behar dugu hizkuntzari loturiko kultura adierazpen propioak dituela; baina, bestalde, zernahi aldarrikatu daitekeela euskaraz, aisialdi euskalduna zilegi dela eta hitz egin daitekeela Telecincoko saioen inguruan ere euskaraz. Erabileraren aurpegia zizelkatzen hasteko garaia dugu; jakin, gazteen artean gehienek dakitelako.


Azken ostiraleko kontzentrazioa gaur

ETXERATek deituta, gaur hileko azken ostiraleko kontzentrazioa izango da, euskal presoen eskubideak aldarrikatzeko, ´oraindik ere ez baitira gauzatzen eta behartuta gaude kalera ateratzera` azaldu dute. Kontzentrazioa arratsaldeko 20:00etan izango da, Plazan. Zozketa eta jaialdia Bestalde, igandean Artisau Azokan errifak saltzen ariko dira, eguerdiko 12:00etatik 14:00etara, Atsegindegin. Saria saski eder bat izango da.


Azaro Kulturalak segida izanen du ondoko astetan

Herriko komunalari buruzko tesia aurkeztuko du ostiralean Lidia Montesinosek

Santu Guztien eguneko Ander Olaizolaren bideo emanaldiarekin eta asteburu honetako Umore Ona elkartearen Egunarekin, Wukrori buruzko hitzaldiarekin eta Aresoko antzerki taldearekin hasitako Azaro Kulturaleko ekitaldiek datozen asteburuetan ere segida izanen dute.

Azaroaren 14an, ostiralean 19:30ean Goizuetako komunalari buruzko Iralikuk tesiaren aurkezpena eginen du Lidia Montesinosek. Azaroaren 15ean, larunbatean 17:00etan umeentzako jokoak izanen dira plazan eta Dabid Anaut-ek Euskararen kate hautsiak liburua aurkeztuko du 19:00etan Ganbaran.

Hilaren 21ean, ostiralean 19:30ean, Euskal Herriko altxorretan barrena Arkaitz Astiazaranen dokumentala izanen da ikusgai Ganbaran eta 22an, larunbatean 18:00etan, sendabelarrei buruzko hitzaldia eskainiko du Maika Cerderak Goxalin.

Kultur Taldeak udalaren laguntzarekin antolatutako Kulturaldia hilaren 29ko feriarekin bukatuko da, baina bezperan, Errimatuz garenera arrimatuz ikuskizuna eskainiko du Oskar Estangak Ganbaran.


AIk gomazko piloten erabilera berrikustea eskatu du

Erakundeak gertatutakoa argitzeko eta etorkizunerako gomendioak emateko batzorde independentea sortzeko eskatu dio Eusko Jaurlaritzari.

Amnistia Internazionalek (AI) Estatuko Segurtasuneko Indarrek egiten duten gomazko piloten erabilera berrikusteko eskatu dio Gobernuari. Horrez gain, polizien ekintzek pertsona bat larri zauritzea edo pertsona horren heriotza eragiten dutenean, protokolo independenteak jartzea ere nahi du erakundeak.

Komunikatu batean, nazioarteko erakundeak "gertakariari buruzko ikerketa judiziala" martxan jartzeko eta etorkizunerako gomendioak emateko batzorde independentea sortzeko eskatu dio Eusko Jaurlaritzari.

Horrez gain, Amnistia Internazionalek horrelako materialaren erabilera debekatzeko eskatu dio Madrileko Gobernuari; izan ere, gomazko piloten gehiegizko erabilerak pertsona baten heriotza eragiteaz gain, "giza eskubideak urratu ditzake".

Erakundeak Poliziaren teknologien fabrikazioa eta erabilera arautu behar dela esan du. Hau da, agenteek hiltzeko gaitasunak dituzten armak erabiltzen dituztenean edo polizien ekintzek heriotza edo lesio larriak eragin ditzaketenean gertakariak argitzeko mekanismoak sortzea nahi du AIk.

Gainera, Poliziaren parte hartzea beti "legezkoa, beharrezkoa eta neurrizkoa" izateko, AIk agenteek erabiliko duten indarra "egoera kontrolatzeko gutxienekoa dela" bermatuko duen prestakuntza izatea proposatu dute.


Kontxan sartzeko lehian izango da Zumaia ETE liga bigarren amaitu ondoren

Amaitu da dagoeneko ETE liga, Errenterian jokatu den II. Errenteria Hiria – Emakumeen Traineru Elkartea banderarekin. Zumaia bosgarren izan da gaur, eta bigarren sailkapen orokorrean.

Etxeko trainerua, Hibaika, izan da nagusi gaur eguerdian Errenterian jokatu den banderan. Zumaiak ez du erakutsi aurreko estropadetako maila, eta bosgarren postuan amaitu du, Hibaika, San Juan, Deusto eta Kaikuren atzetik.

Hemen ikus daitezke gaurko estropadako denborak.

Sailkapen orokorrean bigarren amaitu du Zumaiak. Azken lau estropaden faltan ligako buruan zen Zumaia, baina azken txanpan hobeto moldatu dira Hibaika eta San Juan. Hibaikak irabazi du liga 150 punturekin, eta Zumaia bigarren izan da 143rekin. Hala ere, txalotzekoa da Telmo Deunek egindako lana, uretara itzuli den urtean maila bikaina erakutsi eta bost bandera irabazi dituelako.

Ostegun honetan Kontxarako sailkatze estropada jokatuko du (mutilek ere bai). Aurten emakumezkoen zortzi ontzi izango arituko dira iraileko lehen bi asteburuetan: Donostiarra eta beste zazpi klub. Zazpi horien artean egoteko lehian izango dira zumaiarrak.

Behin Kontxa amaituta, Euskotren ligarako igoerako play offa jokatuko dute. Euskotren ligako azken sailkatua, Hondarribia, eta ETE ligako lehen biak, Hibaika eta Zumaia, izango dira lanean, Galiziako ontziek uko egin baitiote parte hartzeari. Estropada hauek irailaren 14an eta 15ean jokatuko dira.


Bai euskar(aldi)ari

Askotan entzun dugu batzuk espainolez hitz egiten dutela euskaraz ari direlakoan. Honelaxe galdetu zidan batek: zer da Euskaraldía?

Azentua, di silaban jarriz, alegia. «Pues eso…» –erantzun nion nik– «…que vamos a traer el euskera al día a día». Haserretu egin zitzaidan, ez baitzen lehen aldia espainolez erantzuten niona.

Izan ere, gainontzeko guztiekin espainolez aritzeko ohitura duten horientzat, batzuk bakarrik daramagu soinean, guri bai, guri euskaraz zuzendu behar zaizkigularen sanbenitoa.

Bada gainera, okerragorik ere: lankide batek esan zidan, berak ez zuela txaparik eramango paparrean. Horrek, bere garaian berari belarrimotz deitzen zioteneko kontuak zekarzkiola gogora. Hori bera ere, ordea, espainolez esan zidan, euskaraz hitz egiteko gai baden arren, eta nik berari euskaraz egiten badiot ere.

Baina eta, ordea, ze jarrera hartu behar dugu guk, bi horiek bezalakoekin? Hau da, Euskaraldia ekimenean ere parterik ez hartzea nork bere kabuz erabaki duenarekin? Euskaraz hitz egiteko gai izan, baina hitz egin nahi ez duenarekin, edo ulertu bai, baina inor euskaraz zuzendu dakion nahi ez duenarekin? Aukera dute Euskal Herriko lurralde osoan eta eragile anitzenek sortu eta landutako euskararen erabilera handiagotzeko ekimenean euren aletxoa jartzeko, baina ez dute horretarako borondaterik. Horiei aurrerantzean ahobizi ez, ahobero zuzenduko bagintzaizkie, espainolez? Hamaika indar alferrik galtzen dugu, merezi ez duenarekin.

Zertara dator guzti hau? Ba, beste aldean, Euskaraldian parte hartuko duten ahobizi eta belarriprest guztiei, nire aitormen eta babes osoa eskainiko diedalako. Eta batez ere, euskara ikasten, hobetzen, alfabetatzen… ahalegin, neke eta denbora asko emateaz gain, euskaraz hitz egitera pasatzeko erabakia hartu duten horiek izango naute ni ondoan. Horien jarrera aintzakotzat hartuz eta aurrera egin dezaten laguntzen eta animatzen. Horiek merezi dutelako gure aitormena. Eta gure aldetik, lehen aipatu ditudanenganako jarrerak ezin duelako izan azken hauenganako bera, inolaz ere.

Hori, gutako bakoitzak, norberak askatasun osoz, Euskaraldia herri ekimenean parte hartzeko (edo ez hartzeko) borondateaz. Gizataldeei dagokienez, zorionez, eta jendaurrean behintzat, berealdikoa da babesa: euskararen bizirautea helburutzat duten euskalgintzako gizarte eragile guztietatik hasi eta hamaika enpresa eta bestelako entitateez gain, eragile politiko behar luketen udal, bestelako gobernu eta nahi adinako erakundeetaraino.

Denok, norbanakook eta Euskal Herria den lurralde bakarreko instituzio guztien agintekidetzak Euskaraldiak iraungo duen 11 eguneko alditik harago segitzeko neurriak hartze- kotan betiere, noski. Hizkuntzaren kontua ezin delako garaian garaiko hiztunen borondatearen esku utzi. Euskal Herrian berezko hizkuntza den aldetik, euskarak hizkuntza politika ez, baizik eta Politika behar duela, agerian da. Euskal herritar eleanitzon euskararen hautua, politikoa da (noski!! ); espainola besterik nahi ez dutenen hautua ez da politikoa, ala? Honetaz beste batean arituko gara.

Orain, duela 40 urteko Bai euskarari ekimenak eman zigun gozamen bera sor diezagula Euskaraldiak ere, hemendik beste 40 urtera euskararen aldeko ekimenen premiarik izango ez den esperantzaz. Bai euskar(aldia)ari.


Ordiziako San Bartolome auzoko ‘Etxe-Gorri’ botako dute

Ordiziako San Bartolome 11 zenbakiko Etxe-Gorri etxea botako dute laster. Ordiziako Udalak eta etxeko jabeek hartu dute erabakia, eraikinaren egoera ikusita. Baimen guztiak lortuta, laster hasiko dira botatze lanekin.

Horrela, auzoaren egoera hobetu nahi dute.


Goierritarra 135. zenbakia

Irudian klikatu zenbakia deskargatzeko

Goierritarra 135. zenbakia (1998/04/24)

Gai nagusiak:

Hamabostaldian nabarmen: Ganadua Aralarrera igotzeko festa maiatzaren 1ean Larraitzen

Kolaborazioa: Aita Antonio Zabalak egin duenaren kanporaketa. Patxi Telleria

Lazkaoko San Prudentzio jaiak: Drindots

Frontoia berritzeko lanak ez dira sanprontziotako bukatu ahal izan. Lazkao

Lazkaoko San Prudentzio jaiak: Joxean Kerejeta

Lazkaoko San Prudentzio jaiak: Egitaraua

Gaztaren eguna Idiazabalen. Benito Eziazola. Idiazabal

Ordiziako azoka: Idiazabal Gazta berriaren aurkezpena maiatzaren 6an Ordizian

Zine zikloa euskaraz. Ordizia

Segurako Dendari Elkartea sortu da. Segura

Gurutze taberna txapeldun futboleean. Lazkao

Loinatz-Iberdrola txirrindulari taldea. Beasain

Herriari buruzko informazioa eskura. Idiazabal

Eliza konpontzeko proiektua aurrera doa. Gabiria

Gainean dauzkagu festak. Legorreta

Inforatika ikastaroa. Zegama

Indabaren ibilbidea Zerainen hasten da. Zerain

Joxe Goikoetxea etxean. Ataun

Kultura: Ataungo organo barrokoaren diskoa eta liburuxka aurkezpena bihar. Ataun

Bertsolaritza: Osinalde bertso sariketa eraberriturik dator

Fotozaharra: 1959an Loroñori omenaldia Lazkaon


Martxan da Mendekotasun Egoeran Dauden Pertsonentzako Arreta Zikloa

Azkoitiko eta Azpeitiko udal ordezkariak eta proiektuaren sustatzaileak. (Ihintza Elustondo)

Mendekotasun egoeran dauden pertsonak gero eta gehiago dira gizartean, eta egoera horri aurre egiteko, erdi mailako ziklo bat jarri dute martxan Azkoitian: Mendekotasun Egoeran Dauden Pertsonentzako Arreta Zikloa. Urola Ikastola Azkoitia – Azpeitia BHIk Azkoitian Lanbide Heziketarako duen gunean ikas daiteke, eta bi urteko iraupena du. Irailean abiatu zuten ikasturtea matrikulatuta dauden 18 ikasleek, eta mendekotasun egoeran dauden pertsonei baliabideak eskaintzen ikasiko dute. Hirugarren adinekoei, elbarriei zein buruko osasun arazoak dituzten pertsonei laguntzeko profesionalak formatuko dituzte, hain zuzen.

Azpeitiko eta Azkoitiko udalen arteko elkarlanaren emaitza da zikloa. Eneko Etxeberria Azpeitiko alkateak adierazi duenez, hirugarren adinekoena etorkizunean enplegua sortuko duen sektorea izango da, eta, beraz, “langabeziari aurre egiteko” pentsatutako proiektua da. Javier Zubizarreta Azkoitiko alkate eta Iraurgi Berritzeneko lehendakariak esan duenez, “arazoarekin topo egin aurretik, horri aurre egin nahi izan diote”. “Ikasle horiek lana izango dute”, gaineratu du.

2000 orduko zikloa

Lehen ikasturtean 18 lagun matrikulatu dira, baina, izatez, 25 lagunentzako prestatutako zikloa da. 2000 ordu iraungo du, eta bi urtean ikasi ahal izango da. Lehen mailan, urte osoa eskolan bertan egingo dute, baina kolaborazio batzuk ere egingo dituzte: zaharren egoitzetan, hainbat erakundetan, etxez etxeko zerbitzuetan… Bigarren mailan, lehen zatia teorikoa izango da, eta otsailetik ekainera praktikak egingo dituzte. Hiru esparrutan egin daitezke praktika horiek: telelaguntza zerbitzuan –mendekotasun egoeran dauden pertsonek erabiltzen duten telefono bidezko laguntza da–, etxez etxeko laguntza zerbitzuan eta erakundeetan.

Zikloa amaitzean, bailarako hainbat enpresatan lan egin ahal izango dute ikasleek, esparru askotan: zahar etxeetan, eguneko zentroetan, Gureaken… Horrez gain, Iñigo Azkue zikloaren arduradunaren arabera, beste bide batzuk ere irekitzen ditu: “Zikloa amaitzean, ikasleek Haur Hezkuntza, Gizarte Integrazioa…. ikas ditzakete formatzen jarraitu nahi izanez gero”.

Hona hemen zikloaren aurkezpen ekitaldiko irudiak:


125.000 lagun oinarrizko gastuei aurre egin ezinda daudela dio Jaurlaritzak

Pobrezia eguneroko arazoa da milaka herritarrentzat; Araban, Bizkaian eta Gipuzkoan, 46.100 herritarrek gosea pasatzen dute, eta 101.000k elikadura arazo larriak dituzte. Elkartzen-ek ohartarazi du estatistika ofizialetan ageri baino larriagoa dela egoera; jantoki sozialak jendez beteta daude urte amaierako egun hauetan.


Zumaia Gipuzkoa 2010 belauntzia ezagutuko dute 'Aperitifa'n

Mallorcako Errege Kopa irabaztea helburu duen proiektua Danel Altunaren eskutik ezagutuko dute Euskadi Irratian.

Abuztuan Mallorcan jotatuko den Errege Kopa irabaztea. Helburu horixe jarri dio Zumaia Gipuzkoa 2010 belauntziko eskifaiak bere buruari. Helburutzat lehia duen lehen belauntzia da hau Euskal Herrian eta bederatzi kidez osatutako tripulazioak egingo du bertan lan eta lan haizearen kontra. Danel Altuna belauntziko kideetariko bat da eta bera izango da asteazkeneko "Aperitifa" saioan proiektu honen aurkezpenaz arduratuko dena.

Mailu Odriozola kazetariak gidatzen du eguerdiko "Aperitifa" saioa Euskadi Irratian.


Kale Barriko, Kale Zaharreko eta plazako argiak aldatuta, %65 gutxiago gastatuko du Udalak elektrizitatean

Kale Zahar osoko, Kale Barri osoko eta Foruen plazako zati bateko kale-argiak aldatuko ditu Udalak. Egunotan jaso du herriko argiteria publikoaren gaineko azterketa bat, eta horren ondotik, osoko bilkuratik pasatu beharko da aldaketa proposamena, eta azaroan hasiko dira lanak.

Aurrekontua 130.000 eurokoa da –Euskal Energiaren Erakundeari dirulaguntzak eskatuko dizkio Udalak–, eta oraingo argiteria publikoaren gastua %65 txikituko da.

Erabaki hori Udalak duen "konpromiso" baten ondorioa da, Lourdes Idoiaga alkatearen esanetan: dirua aurrezteko eta kutsadura murrizteko –gero eta iraunkorrago izateko, alegia–, duen konpromisoa.

Presio handiko sodiozko lurruneko (VSAP, gaztelaniazko sigletan) teknologia aukeratu du Udalak kale horietako argi berrietarako. Alkateak azaltzen duenez, "LED teknologia baino aproposagoa da argiteria instalazio berbera erabili gura bada, eta mantenua ere merkeagoa da". Hala, obra txikia beharko da Kale Zaharra, Kale Barria eta Foruen plazarako, ez da kableatua aldatu beharrik izango-eta; bakarrik bonbillak eta luminariak edo lanparak. Luminariok zelakoak izango diren oraindik ez du erabaki Udalak; hainbat aukera begiratzen dabiltza. Modu batera edo bestera, "orain adina argi emango dute, baina hobeto banatuta", diote udal arduradunek. CO2 gutxiago ere sortuko da: urtean, 514 tona gutxiago.

Herri osoko argiteria eraginkorragoa izan dadin da helburua; hortaz, 1. fase hori bukatuta, beste kale batzuei ekingo diete, baita udaletxeari ere.

Gai horren gaineko informazio gehiago izango duzue irailaren 17ko Goienkarian.


Corrugados Azpeitiakoek manifestazioa deitu dute

Igandean, hilak 22, egingo dute 12:00etan, Etxe Zuri taberna paretik abiatuta. "Nahi duten herritar guztiek hartu ahalko dute parte protestan", azaldu dute langileek.

Corrugados Azpeitiako langileek manifestazioa egingo dute datorren igandean, hilak 22, 12:00etan, Etxe Zuri taberna aurretik hasita. "Langileok deitu dugu manifestaziora, eta nahi duten herritar guztiek hartu ahalko dute parte protestan", azaldu dute langileek.

Langileak kaleratzearen aurka eta enpresaren etorkizuna argitzeko eskatuz greba mugagabean daude Corrugadosekoak. Gaur, asteartea, 37. protesta eguna dute.


'Eskumenen egutegiari berriro ekiteko eskatuko dugu'

Pedro Sanchezek bere alderdiari aurkeztuko dion proposamen programatikoan, eskumenen egutegia mantentzeko konpromisoa agertzea espero du Josu Erkoreka Eusko Jaurlaritzako bozeramaileak.

Josu Erkoreka Eusko Jaurlaritzako bozeramaileak adierazi duenez, “legegintzaldia agortzeko aukera dago beti”, eta, une honetan, “lehendakariak legegintzaldia agortzeko asmoa dauka”. Hala, Eusko Jaurlaritzak ideia horrekin lan egiten duela esan du, eta Exekutiboaren proposamenak aurrera atera ahal izateko erantzukizuna eskatu die gainerako indar politikoei. Izan ere, Legebiltzarraren babesa behar duen gobernu-programa berria onartu nahi du Jaurlaritzak, besteak beste. Testuinguru horretan, “oposizioarekin negoziatzeko prest" agertu da Erkoreka.

Jaurlaritzako bozeramailearen iritziz, "nazioarteko, Europako eta Espainiako politikagintzan dauden elementuek" baldintzatzen dute legealdia. "Txinaren eta Amerikaren arteko krisi komertziala, Alemaniako atzeraldi ekonomikoa, Italian izandako tirabirak, Europar Batasunaren baitan migrazio politikaren inguruan dauden desadostasunak edota jarduneko Espainiako Gobernua”, aipatu ditu Erkorekak. “Azken hori arazo bat da Eusko Jaurlaritzarentzat, bitartekaririk gabe ezin delako aurrera egin gai batzuetan”, gaineratu du.

Legealdiaren berehalako erronketako bat aurrekontuen negoziazioa dela esan du Erkorekak. Horri dagokionez, Eusko Jaurlaritzako bozeramaileak gogora ekarri ditu negoziazioa aurrera eramateko jarri dituzten hiru premisak: "Alderdi politiko bakar bat bera ere ez alde batera uztea, ez dira aurrekontuz kanpoko gaiak negoziatuko, eta defizitaren, zorpetzearen eta gastuaren sabaiaren mugari dagokionez Europako Batasunaren irizpideak kontuan hartuko dira".

Alderdi Popularrak PFEZa erreformatzeko egindako proposamenaren inguruan, Erkorekak gogorarazi du Eusko Jaurlaritzak ez duela eskumenik zerga kontuetan, eta lurralde historiko bakoitzaren kudeaketaren menpe geratzen direla. Gauzak horrela, bere proposamena "dagokion tokian eta epe barruan" aurkezteko eskatu dio alderdi horri.

Estatutu Berrirako proiektuari buruz galdetuta, Erkorekak adierazi du zirriborroa prest izan arte itxaron behar dela, eta horretarako izendatutako batzordea lanean ari dela. Hala, azaroaren 30etik aurrera amaituta izatea espero du. Orduan, “proposamena estatutua erreformatzeko ekimen gisa tramitatzeko bideragarria den edo ez aztertu beharko da”.

Pedro Sanchezek EAJrekin egitekoa duen bilerari dagokionez, Erkorekak adierazi du hedabideen bitartez izan duela topaketa horren berri, eta "proiektu serio bat” aurkez dezala eskatu dio jarduneko presidenteari. Hala, akordio batera iristeko, Sanchezek Kongresuan beste indar batzuekin “beharrezkoak diren babesak” lortu behar dituela nabarmendu du. Gainera, Jaurlaritzako bozeramailea “harrituta” agertu da Sanchezen jarrerarekin, bere iritziz, gizarte eragileekin egindako bileren bitartez "alde batera utzi nahi dituelako beste talde politiko batzuekin izandako elkarrizketak".

Azkenik, Pedro Sanchezek bere alderdiari aurkeztuko dion akordio programatikoa izan du hizpide Erkorekak, eta “aurreko gobernuak onartu zuen eskumenen egutegia jasotzea” espero duela esan du. Hala, Sanchezekin izango duten topaketan exijituko duten “lehen gauza" hori izango dela ziurtatu du.

__________________________________

Jatorrizko informazioa Radio Euskadik landu eta eitb.eus-ek itzuli du


Joseba Kerejeta, agur urpeko nabigatzaileari

Joseba Kerejeta durangarra urpeko arrantza praktikatzen zebilela hil zen, Miamin (AEB), joan zen barikuan. 47 urte zituen eta alaba biren aita zen. Horrela, urpeko arrantzak bere enbaxadore nagusia galdu zuen, eta munduak bidaiazale eta abenturazale grinatsu bat, goi mailako kirolaria baino gehiago izan baitzen. Urpeko arrantza eta mundu zabala; bere arima inarrosten zuten pasioetako bi uztartuz, hamaika herrialde eta kultura desberdin bisitatu eta ezagutu zituen. Eta, toki askotan, denboran iraungo duen lorratza utzi zuen.

Josetxo Errondosorok gertuko laguna zuen Kerejeta. Urpeko arrantzaren bidez, orain 25 urte elkar ezagutu zuten, eta, 1999tik aurrera, Kerejetaren ur azpiko abentura askoren kronikak idatzi zituen. “Itsasoa maite zuen, eta urpeko arrantza barik ez dago Joseba ulertzerik”, dio. Baina, aldi berean, “kirolaria baino gehiago bidaiaria” zela uste du: “Mende batzuk berandu jaio zela esaten zidan batzuetan; Cristobal Colon eta Hernan Cortesen sasoian bizitzea gustatuko litzaiokeela, mundua deskubritzeko. Tokiak lehenengoz ikusteak eragiten duen zirrara hori ez zuen burutik kentzen”. Mapamundia besarkatuta bizi zen: “Zenbat kilometro egingo ote zituen hegazkinez bere bizitzan! eta beti leiho ondoko eserlekua nahi izaten zuen handik begiratzeko. Intentsitate horregaz bizi zen, dena ezagutu eta ikusi nahi horregaz”.

Hogeitaka urteko Kerejetak Hegoamerika goitik behera zeharkatu zuen, herrixkarik herrixka, berak arrantzatutakoa ostatuaren truke eskainiz. Ondoren, handik urte batzuetara, filosofia berdina erabiliz, Jesus Villalva bidaide fidela izan zuen ondoan, antzerako beste hamaika abenturatan: “Tokian tokiko jendeagaz erlazionatzeko oso modu aproposa zen. Euren ohiko bizimodua barrutik ezagutzeko aukera eskaintzen zigun”, dio 13 urtez Derioko suhiltzaile parkean Kerejetaren lankide izan zen durangarrak.

Normalean, herrixkentzat oso errentagarria zen Kerejetaren bisita: “Gogoan dut Madagaskarreko irla txiki eta isolatu batean egon ginenekoa. Garitik bizi ziren, ez zuten arrantzarako amurik ere. Arrantzatzen genuena eman egiten genien, eta denentzako adina heltzen zen. Imajinatu zer ginen eurentzat, oso aintzat gintuzten. Ez zuten ondasun material askorik ordainetan emateko, baina beren estimua eta afektua eskaintzen zizkiguten”. Denboran badirauen estimua da: “Azken egunetan, doluminak emateko zenbat herrialdetatik deitu didaten neuk ere ez dakit: Australia, Hegoamerika, Aljeria, Maroko… Kerejetak dena ematen baitzuen. Pertsona naturala eta irekia zen, eta besteekin erlazionatzeko erraztasuna zuen”.

Kirol baten enbaxadore

Kerejetak maite zuen urpeko arrantza, eta kirol hori ezagutara emateko hamaika dokumentaletan parte hartu zuen. “Urpeko arrantzaren enbaxadorea” zela dio Espainiako txapelketa bi irabazi dituen Hector Ripolles urpekariak. Ur azpiko grabazioetarako sortutako ekoiztetxearen bitartez, dibulgaziozko hainbat dokumentaletan elkarrekin lan egin zuten: “Irabazitako txapelketei dagokienez, badaude palmares hobea dutenak, baina urpeko arrantzan norbait aintzakotzat hartua izan bada, hori, dudarik barik, Kerejeta izan da”, dio Ripollesek tonu seguruan: “Urpeko arrantzale denek, modu batera edo bestera, Kerejeta bat izan gura zuten: mundua bidaiatzen zuen abenturazalea, hamaika tokitan kontaktuak zituena… nire ustez, urpeko arrantzale denoi joan zaigu zerbait Kerejeta hil denean”.

Munduko txapeldun

Kirol arloan ere puntara heldu zen, 2008an, urpeko arrantzako munduko txapelketa irabazi zuen Margarita Irletako El Tirano herrian (Venezuela). Eta, beharbada, txapelketa horretan gertatutako jazoera batek islatzen du ondoen Kerejetak kirolarekiko eta bizitzarekiko zuen filosofia. Txapelketaren aurreko prestaketa egunak hango familia baten etxean eman zituen. Aspalditik elkar ezagutzen zuten. Familia horretako semea txapelketaren aurreko egunetan hil zen urpeko arrantzan zebilela. Munduko txapelketa irabazi ostean, Kerejetak bere garaikurra eman zien.

Joseba Kerejetaren hileta elizkizuna datorren eguaztenean, 19:00etan, egingo dute, Durangoko Andra Mari basilikan.

Joseba Kerejeta —ezkerrean— Venezuelako Los Testigos artxipelagoan urpeko arrantza praktikatzen. (Argazkia: Josetxo Errondosoro)


Manifestazioa Pirinioetan hartzaren eta otsoaren presentziaren aurka

Kaltetuek abeltzaintza estentsiboaren aldeko protokoloak eskatu dizkiete Frantzia, Nafarroa, Aragoi eta Kataluniako gobernuei.

Aragoi, Katalunia, Nafarroa eta Frantziako ehunka abeltzainek, landa eremuetako bizilagunekin batera manifestazioa antolatu dute gaur Aínsan, Huescan, hartzaren eta otsoaren sarrera berri baten aurka. Jarduera tradizionalarekin eta abeltzaintza estentsiboarekin bat ez datozela salatu dute.

Manifestariek “gure herri eta abeltzaintza estentsiboaren alde” irakur zitekeen pankarta batekin ibili dira Aínsako kaleetan barrena.

Manifestazioa amaitzearekin batera, talde antolatzaileetako hainbat bozeramailek administrazioen aldetik “benetako” babesaren gabezia salatzeaz gain, inguruko baso eta larreetan hartz eta otsoen “etengabeko erasoak” jasaten dituztela era azpimarratu nahi izan dute.

Kaltetuek adieraz dutenez, otso eta hartzak ez dira bateragarriak abeltzaintza estentsiboarekin, eta horrez gain sektore horrek ordain ekonomikoak beharrezkoak direla azpimarratu dute, “ekonomikoki errentagarriak ez direlako” baina “ingurumenari dagokionez” oso errentagarriak direlako.

Horren harira, kaltetuek Frantzia, Nafarroa, Aragoi eta Kataluniako gobernuei hartzak eta otsoak Pirinioetatik ateratzeko aukeraren inguruan “erantzun garbi bat” eskatzen die eta abeltzaintza estentsiboaren aldeko protokolo baten diseinua ezinbestekoa dela azpimarratu dute.


Unai Sordorekin elkarrizketa asteleheneko 'Egun On Euskadi' saioan

Sindikalista bizkaitarrak sindikatuek eta Espainiako Gobernuak sinatutako gizarte itunaz hitz egingo du.

Unai Sordo, CCOOko Euskadiko idazkari nagusia, asteleheneko gonbidatua izango da ETB-2ko ''Egun On Euskadi'' albistegian. Sindikalista bizkaitarrak Aitzol Zubizarretaren galdera guztiak erantzungo ditu CCOO eta UGT sindikatuek Espainiako Gobernuarekin sinatu berri duten gizarte itunaren inguruan eta pentsioen erreformaren oinarriez ere arituko da.

Bestalde, Juan Mari Gastaca, Josean Izarra eta Iñaki Gonzalez solaskideek eguneko gairik nabarmenenak komentatuko dituzte. ''Egun On Euskadi'' goizeko 08:00etako aurrerapen informatiboarekin jarriko da martxan.


Zortzi finalistak prest larunbatean Bizkaiko Bertsolari Txapelketan kantatzeko #bbt18

Larunbatean Bilbon jokatuko da Bizkaiko Bertsolari Txapelketaren finala. Bilbao Arenan izango da 17:00etatik aurrera. Gaur prentsa aurrean agertu dira finalistak eta txapeldunari txapela jantziko dion Jon Enbeita. Argi utzi du protagonistak finalistak direla nahiz eta aitortu duen ohore handia dela Bertsozale Elkarteak aukeratu izana txapela janzteko. Jon Enbeitaren iritziz “azken urteetako finalik parekatuena izango da”. Finalisten artean Etxahun Lekue, Jone Uria, Miren Amuriza, Nerea Ibarzabal, Onintza Enbeita eta Xabat Galletebeitia 2016an ere finalista izandakoak dira. Eneko Abasolo “Abarkas” 2010ean izan zen finalista; Aitor Bizkarrak lehenengo bider kantatuko du Bizkaiko finalean. Denek azpimarratu dute gogotsu daudela larunbatean kantatzeko.

https://bilbohiria.com/docs2/2018/ibaizabal/181211_bizkaikoBertsolariFinala.mp3

Deskargatu hemen.


Portu ondoko hotel berriaren irekieraren aurkako elkarretaratzea egingo dute

Lasala plazan inauguratu duten hotelaren erakina. (Argazkia: Xabier Etxabe)

Aurreko astean Parte Zaharreko Lasala plazan inauguratutako hotelaren irekiera dela eta, elkarretaratzea egingo dute gaur Santa Maria elizaren parean, Kaiko Karmengo jaietako txupinazoaren aurretik. Lau izar eta 52 logela dituen hotel honek auzoa kontsumo produktu bilakatuko duela salatu dute Hotel + ez taldeko kideek. Hain zuzen, hiriaren turistifikazio prozesuaren kontra sorturiko herritar kolektiboa izango da protesta ondoren Kaiko jaiei hasiera emango dien txupina botatzeaz arduratuko dena.

Kontzentrazioa 19:00etan izango da, eta txupinazoa, berriz, 20:00etan.


Ustelkeria ilegala, alegala eta legala

Mendebaldeko sistema demokratikoak eta are gehiago demokratikoak ez direnak kutsatuta dauzkan ustelkeria arazo izugarri larria dela ez dago zalantzarik. Ustelkeriak, gainera, ustelaren beraren sena denez gero, ondoko guztia gaizkitzen du.

Zoritxarrez, ustelkeriaren aurka hartzen diren neurriak maiz izaten dira eskasegiak, behar bezalako funtsik gabeak edo hutsak norbera babestea besterik bilatzen ez duten aitzakiak.

Politikaren munduan ustelkeria gaitzik okerrenetakoa da, eta aitortu eta gogoan izan beharra dago behin ustelkerian erortzen dena betiko kutsatuta gelditzen dela; are gehiago kutsatzaileen esku.

Azpimarratzekoa da, gainera, ustelkeriaz babesteko gehienik erabili ohi den argudioa legearen aipamena dela. Egun hauetan bertan Blesaren inputazioa dela edo Panamako paperak direla gehienik entzuten den arbuiapean jokabide legezkoak egin direla esatea da, baina ezin ahaztu dena da ustelkeriarik txarrena eta kutsakorrena legeaz baliatuz egiten dena dela; izan ere, ustelkeriarik okerrena legezkoa edo legala dena da.

Adibidez, Madrilgo Kutxa ohiaren zuzendari orokorra izandako Blesa jaunaren inputazioan leporatzen diotena da hipotekak emateko etxearen balorazioak puztu egiten zituztela berak eta bere lankideek, horrela mailegu handiagoa emateko eta mailegu hori berreskuratzea gero zaila bilakatu dela kutxaren beraren kaltetan. Horrelako jokabideak beste aurrezki kutxek ere egin izan dituzte. Berez, gainera, balorazio horiek bezeroari berari ordainarazi izan zaizkio, baina gero hipotekaren exekuzioa aurrera eramateko orduan ez dira kontuan hartzen, eta exekuzio hori guztiz aldatua gelditu zen Aznarren garaietan egindako enjuiziamentu zibileko 1/2000 legearen bitartez.

2000. urtera arte epaitegietan subastetara dedikatzen ziren pertsonaia batzuk egoten ziren, eta subasteroak edo epaitegiko putreak deitzen zitzaien. Aznarren garaiko aipatu legearen bitartez, epaitegiko putreen zeregina banku eta kutxen esku gelditu zen, eta geroztik bihurtu dira hainbeste milaka eta milaka bizi etxeren jabe; agian milioi bat baino bizi etxe gehiagoren jabe.

Panamako paperekin berdintsu gertatzen da, eta Makri jaunak bere burua zuritzeko jokabide guztia legala zela esan zuenean gogoeta berdina errepikatu behar, zera alegia, ustelkeria ilegal edo legearen kontrakoa oso txarra da, baina alegala edo legez kanpokoa okerragoa, eta guztietan okerrena legezkoa edo legeaz baliatuz egiten dena da. Diktadurak berak azkenean zer dira legeztatutako ustelkeria orokorra baizik?


AEBetako kazetarien aurkako erasoak salatu dituzte

George Floyden hilketaren aurkako protestetan kazetarien kontrako 300 eraso inguru izan direla salatu dute 14 erakundek


Hastea gatxa da beti

Testua: Nagore Peñafiel, kazetaria

Adaptaziñoa, egokitzapena, moldaera-aldia... azken asteotan behin baino gehiagotan entzun doguzan berbak dira. Izan ere uda amaitu egin da eta hurrengo urtera arte itxaron beharko dogu emoten doskuzan gauzekaz ostabe disfrutatzeko. Beste sasoi bat hasten da orain. Adaptaziñoa etxeko txikienak hasibarriak direlako eskolan, egokitzapena oporrak amaitu eta beharrera bueltatzen garelako gehienok, edo moldaera-aldia udak dakarrena arrapaladan joaten ikusten dogulako. Sasoi honetan aurpegi goibel asko ikusten doguz edonon. Mahai gainean daukagun oporretako argazkia begiratuz oraitzapenak datorkiguz burura, eta eskerrak, ze horrela bakarrik sinisten dogu oporretan egon garela. Badirudi urteak pasa direla harrezkero! Azaleko kolore baltzarana desagertuz doa, goizetan fresko egiten dau, ez gagoz gauetan ilargiari begira terrazatxo baten...hau da, bestelako gauzetan pentsaten hasi beharra dago derrigor. Urteroko kopla bardina, baina lagun baten alabatxoak diñon moduan: “bizitza horrelakoa da”. Eta hori oraindik 4 urte bete behar dauazala abenduan. Uda joan da, bai, baina joan dana eta datorrenaren artean gaurko eguna dago! Eta gura izanez gero gauza interesgarri asko dagoz egiteko. Bakotxaren aukera da adaptaziño garai honi umoretsu aurre egitea ala ez.


Gazte Sozialisten Topagunera deitu dute ekainerako


‘Xapo’ txapeldun, 12 bertsolariren artean

2004ko txapeldunak bigarrenez jantzi du txapela, Tabernetako Bertsolarien Txapelketan; Mikel Lujanbio, Xapo, hernaniarrak, hain zuzen. Jon Beloki andoaindarraren aurka aritu zen finalean.

Giro ederra eta umorea

Saio berezia eskaini zuten Garin tabernan elkartutako bertsolariek: Oxan, Xapo, Alkorta, Atxega, Aingeru, Haritz, Iñaki Otxoto, Notayo, Beloki, Andoni Mujika, Beñat Mujika eta Iñigo Ugartek. Horietako batek dultzaina ere jo zuen. Oier Iurramendi eta Arnaitz Lasarte izan zituzten gai jartzaile, eta umore punttu ederra eman zioten saioari.

Bertsotan, asmakizunak asmatuarazi zizkieten, eta eszenatoki arraroetatik kantarazi. Baita komonetik ere!


Masterrekako jauregi ondoko iturria berreskuratu egingo dute

Jauregiaren sarrera, teilatu-hegala eta fatxada eraberritu egingo dituzte eta 10 etxebizitza, bost garaje eta berdegunea egin.

Masterreka kaleko iturria berreskuratu egingo dute XVIII mendeko jauregiko lanekin batera. Iturria dagoen horma bota egingo dute, espaloia zabaltzeko, eta lanak bukatu ostean iturri berri bat jarriko dute orain dagoena baino pixka bat atzerago.

Igerilekurik ez

Hamar etxebizitza egingo dituzte Masterreka kaleko 30 zenbakian dagoen Berastegi jauregian. Jesus Laskurain aparejadoreak dioen moduan, "pitzadurak ditu eraikinak eta egitura sendotzen ari gara orain, barruko lanak hasteko gero". Eraikinaren sarrera eraberritu egingo dute, baita leihoetako egitura batzuk eta teilatu-hegala ere. 10 etxebizitzaz gain bost garaje eta berdegune bat ere egingo dute bizilagunendako, baina igerilekurik ez. Hilabete inguru hasi ziren lanean eta urte t' erdi inguru beharko dute eraikin osoa erabat eraberritzeko.


'Bizi izan dugun terrorea ez da birtuala izan'

Delorean taldeko abeslariaren aitak azaldu duenez, musikariak "kontrolatuta" izan ziren uneoro, leihora hurbiltzen baziren, urruntzeko esaten zietelako.

Delorean taldeko abeslariaren aitak, Fernando Lopetegik, euskal musikariek Mexikon pairatu duten amesgaiztoa azaldu du, ETBn egindako elkarrizketa batean.

Zarauzko taldea 24 orduz bahituta izan da Mexikon, eta Poliziak erreskatatu behar izan du.

Ekhi Lopetegiren aitak deitoratu egin du agintariek gertatutakoa "bahiketa birtuala" izan dela esan izana, "bigarren mailako bahiketa bat izango balitz bezala". "Guk bizi izan dugun terrorea ez da birtuala izan", ohartarazi du.

Horren esanetan, musikariak "kontrolatuta zeuden uneoro". "Leihora hurbiltzen baziren, leihotik urruntzeko esaten zieten. Norbaitek kanpotik ikusten zituen", azaldu du.

Bahitzaileek senideei egindako telefono deietan, gainera, adierazpenak "oso bortitzak" zirela aipatu du Fernando Lopetegik: "Semea txiki-txiki eginda eta hainbat zapata kutxatan sartuta bidaliko zigutela esaten ziguten, eta telefonoaren beste aldean motozerra baten soinua entzuten genuen".

Taldekideen egoerari dagokionez, "lur jota" daudela esan du Lopetegik. Disko berria aurkezteko bira hasi berria zuten, baina bertan behera utzi behar izan dute.

Auzitegi Nazionalak ikerketa abiatu du, gertatutakoa argitzeko, baina auzia sekretupean jarri du.


I. Gerardo Plaza memoriala igandean

Gerardo Plazaren omenez xake eguna antolatu du Hernaniko xake klubak iganderako Tilosetan. 10:00etan hasiko da eta Hernani eta Groseko xake taldeek match bat jokatuko dute. Ondoren Gros taldeko Nazioarteko maisu batek partida simultaneoak jokatu ditu eta nahi duen guztiak aukera izango du jokatzeko. Bukaeran Gerardo Plazari omenaldia egingo diote.